title: 2013/11/UE: Deċiżjoni tal-Kunsill tat- 18 ta’ Diċembru 2012 dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt taż-ŻEE dwar emenda għall-Anness IV (Enerġija) u għall-Anness XXI (Statistika) tal-Ftehim dwar iż-ŻEE

text:
                  11.1.2013

                  MT

                  Il-Ġurnal Uffiċjali tal-Unjoni Ewropea

                  L 7/1

            DEĊIŻJONI TAL-KUNSILL
      tat-18 ta’ Diċembru 2012
      dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt taż-ŻEE dwar emenda għall-Anness IV (Enerġija) u għall-Anness XXI (Statistika) tal-Ftehim dwar iż-ŻEE
      (2013/11/UE)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 338(1), flimkien mal-Artikolu 218(9) tiegħu,
      Wara li kkunsidra r-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea (1), u b’mod partikolari l-Artikolu 1(3) tiegħu,
      Wara li kkunsidra l-proposta mill-Kummissjoni Ewropea,
      Billi:

                  (1)

                  Il-Ftehim dwar iż-Żona Ekonomika Ewropea (2) (“il-Ftehim dwar iż-ŻEE”) daħal fis-seħħ fl-1 ta’ Jannar 1994.

                  (2)

                  Skont l-Artikolu 98 tal-Ftehim dwar iż-ŻEE, il-Kumitat Konġunt taż-ŻEE jista’ jiddeċiedi li, fost l-oħrajn, jemenda l-Annessi IV u XXI tiegħu.

                  (3)

                  L-Annessi IV u XXI tal-Ftehim dwar iż-ŻEE jinkludu dispożizzjonijiet u arranġamenti speċifiċi dwar l-enerġija u l-istatistika rispettivament.

                  (4)

                  Id-Direttiva 2008/92/KE tal-Parlament Ewropew u tal-Kunsill tat-22 ta’ Ottubru 2008 li tikkonċerna l-proċedura Komunitarja sabiex tittejjeb it-trasparenza ta’ prezzijiet tal-gass u tal-elettriku imposti fuq konsumaturi industrijali (3) għandha tkun inkorporata fil-Ftehim dwar iż-ŻEE.

                  (5)

                  Id-Direttiva 2008/92/KE tħassar id-Direttiva tal-Kunsill 90/377/KEE tad-29 ta’ Ġunju 1990 li tikkonċerna l-proċedura Komunitarja sabiex tittejjeb it-trasparenza ta’ prezzijiet tal-gass u tal-elettriku imposti fuq konsumaturi industrijali (4) li hi inkorporata fil-Ftehim dwar iż-ŻEE. Id-Direttiva 90/377/KEE għandha konsegwentement titħassar skont il-Ftehim dwar iż-ŻEE.

                  (6)

                  Il-Liechtenstein għandha tkun eżentata mill-obbligi previsti fid-Direttiva 2008/92/KE, ħlief għall-obbligu li tipprovdi d-data dwar il-prezz industrijali għall-kategorija tal-konsumaturi industrijali IC fir-rigward tal-elettriku u għall-kategorija tal-konsumaturi industrijali I3 fir-rigward tal-gass.

                  (7)

                  L-Annessi IV u XXI tal-Ftehim dwar iż-ŻEE għandhom għalhekk jiġu emendati kif meħtieġ.

                  (8)

                  Il-pożizzjoni tal-Unjoni fil-Kumitat Konġunt taż-ŻEE għandha tkun ibbażata fuq l-abbozz ta’ Deċiżjoni li jinsab mehmuż,

            ADOTTA DIN ID-DEĊIŻJONI:
      Artikolu 1
      Il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt taż-ŻEE dwar l-emendi proposti għall-Anness IV (Enerġija) u l-Anness XXI (Statistiċi) tal-Ftehim dwar iż-ŻEE għandha tkun ibbażata fuq l-abbozz ta’ Deċiżjoni tal-Kumitat Konġunt taż-ŻEE li jinsab mehmuż ma’ din id-Deċiżjoni.
      Artikolu 2
      Din id-Deċiżjoni għandha tidħol fis-seħħ fil-jum tal-adozzjoni tagħha.

         Magħmul fi Brussell, it-18 ta’ Diċembru 2012.

               Għall-Kunsill

               Il-President

            S. ALETRARIS

         (1)  ĠU L 305, 30.11.1994, p. 6.

         (2)  ĠU L 1, 3.1.1994, p. 3.

         (3)  ĠU L 298, 7.11.2008, p. 9.

         (4)  ĠU L 185, 17.7.1990, p. 16.

         ABBOZZ
         DEĊIŻJONI TAL-KUMITAT KONĠUNT TAŻ-ŻEE Nru …/…
         ta’
         li temenda l-Anness IV (Enerġija) u l-Anness XXI (Statistika) tal-Ftehim dwar iż-ŻEE
         IL-KUMITAT KONĠUNT TAŻ-ŻEE,
         Wara li kkunsidra l-Ftehim dwar iż-Żona Ekonomika Ewropea (“il-Ftehim dwar iż-ŻEE”), u b’mod partikolari l-Artikolu 98 tiegħu,
         Billi:

                     (1)

                     Id-Direttiva 2008/92/KE tal-Parlament Ewropew u tal-Kunsill tat-22 ta’ Ottubru 2008 li tikkonċerna l-proċedura Komunitarja sabiex tittejjeb it-trasparenza ta’ prezzijiet tal-gass u tal-elettriku imposti fuq konsumaturi industrijali (tfassil mill-ġdid) (1) għandha tiġi inkorporata fil-Ftehim dwar iż-ŻEE.

                     (2)

                     Id-Direttiva 2008/92/KE tħassar id-Direttiva tal-Kunsill 90/377/KEE tad-29 ta’ Ġunju 1990 li tikkonċerna l-proċedura Komunitarja sabiex tittejjeb it-trasparenza ta’ prezzijiet tal-gass u tal-elettriku imposti fuq konsumaturi industrijali (2), li hi inkorporata fil-Ftehim dwar iż-ŻEE. Id-Direttiva 90/377/KEE għandha konsegwentement titħassar skont il-Ftehim dwar iż-ŻEE.

                     (3)

                     L-Annessi IV u XXI tal-Ftehim dwar iż-ŻEE għandhom għalhekk jiġu emendati kif meħtieġ,

               ADOTTA DIN ID-DEĊIŻJONI:
         Artikolu 1
         It-test tal-punt 7 (Direttiva tal-Kunsill 90/377/KEE) fl-Anness IV tal-Ftehim dwar iż-ŻEE huwa mibdul b’li ġej:

            ‘32008 L 0092: Id-Direttiva 2008/92/KE tal-Parlament Ewropew u tal-Kunsill tat-22 ta’ Ottubru 2008 li tikkonċerna l-proċedura Komunitarja sabiex tittejjeb it-trasparenza ta’ prezzijiet tal-gass u tal-elettriku imposti fuq konsumaturi industrijali (tfassil mill-ġdid) (ĠU L 298, 7.11.2008, p. 9) (3).

         Artikolu 2
         It-test tal-punt 26 (Direttiva tal-Kunsill 90/377/KEE) fl-Anness XXI tal-Ftehim dwar iż-ŻEE huwa mibdul b’li ġej:

            ‘32008 L 0092: Id-Direttiva 2008/92/KE tal-Parlament Ewropew u tal-Kunsill tat-22 ta’ Ottubru 2008 li tikkonċerna l-proċedura Komunitarja sabiex tittejjeb it-trasparenza ta’ prezzijiet tal-gass u tal-elettriku imposti fuq konsumaturi industrijali (tfassil mill-ġdid) (ĠU L 298, 7.11.2008, p. 9).
            Id-dispożizzjonijiet tad-Direttiva għandhom, għall-finijiet ta’ dan il-Ftehim, jinqraw bl-adattament li ġej:
            Il-Liechtenstein għandha tkun eżentata mill-obbligi previsti f’din id-Direttiva, ħlief għall-obbligu li tipprovdi d-data dwar il-prezz industrijali għall-kategorija tal-konsumaturi industrijali IC fir-rigward tal-elettriku u għall-kategorija tal-konsumaturi industrijali I3 fir-rigward tal-gass. Din id-data (bi tliet livelli ta’ prezzijiet:prezzijiet li jeskludu t-taxxi u l-imposti; prezzijiet li jeskludu l-VAT u taxxi oħra li jistgħu jiġu rkuprati; prezzijiet li jinkludu t-taxxi, l-imposti u l-VAT kollha) għandha tiġi pprovduta kull sitt xhur fi żmien xahrejn wara l-perijodu ta’ referenza bl-użu ta’ kwestjonarji adattati pprovduti mill-Eurostat.’.

         Artikolu 3
         It-testi tad-Direttiva 2008/92/KE bil-lingwa Islandiża u b’dik Norveġiża, li għandhom jiġu ppubblikati fis-Suppliment taż-ŻEE ta’ Il-Ġurnal Uffiċjali tal-Unjoni Ewropea, għandhom ikunu awtentiċi.
         Artikolu 4
         Din id-Deċiżjoni tidħol fis-seħħ fi …, dment li jkunu saru n-notifiki kollha, skont l-Artikolu 103(1) tal-Ftehim dwar iż-ŻEE (*).
         Artikolu 5
         Din id-Deċiżjoni għandha tiġi ppubblikata fis-Sezzjoni taż-ŻEE ta’ Il-Ġurnal Uffiċjali tal-Unjoni Ewropea, u fis-Suppliment taż-ŻEE tiegħu.

            Magħmul fi Brussell,

                  Għall-Kumitat Konġunt taż-ŻEE

                  Il-President

                  Is-Segretarji

                  tal-Kumitat Konġunt taż-ŻEE

            (1)  ĠU L 298, 7.11.2008, p. 9.

            (2)  ĠU L 185, 17.7.1990, p. 16.

            (*)  [Ma huma indikati ebda rekwiżiti kostituzzjonali.] [Rekwiżiti kostituzzjonali indikati.]


title: Id-deċiżjoni tal-parlament ewropew u tal-kunsill Nru 1145/2002/KE ta' l-10 ta' Ġunju 2002 dwar il-miżuri Komunitarji ta' inċentivazzjoni fil-qasam tax-xogħolTest b'relevanza għaż-ŻEE.

text:
Avviż Legali Importanti

|

32002D1145

Official Journal L 170 , 29/06/2002 P. 0001 - 0006

		Id-Deċiżjoni tal-Parlament Ewropew u tal-Kunsill Nru 1145/2002/KEta' l-10 ta' Ġunju 2002dwar il-miżuri Komunitarji ta' inċentivazzjoni fil-qasam tax-xogħol(Test b'relevanza għaż-ŻEE)Il-PARLAMENT EWROPEW U L-KUNSILL TA' L-UNJONI EWROPEA,Wara li kkunsidraw it-Trattat li jistabbilixxi l-Komunità Ewropea, u b'mod partikolari Artikolu 235 tiegħu,Wara li kkunsidraw il-proposta mill-Kummissjoni [1],Wara li kkunsidraw l-opinjoni tal-Kunsill Ekonomiku u Soċjali [2],Wara li kkunsidraw l-opinjoni tal-Kumitat tar-Reġjuni [3],Filwaqt li aġixxew skond il-proċedura stabbilita f'Artikolu 251 tat-Trattat [4], fid-dawl tat-test konġunt approvat mill-Kumitat tal-Konċiljazzjoni fit-3 ta' April 2002,Billi:(1) Artikolu 3 tat-Trattat jiddikjara illi l-attivitajiet tal-Komunità għandhom jinkludu t-tmexxija 'l quddiem tal-koordinament bejn il-politiki tax-xogħol ta' l-Istati Membri bil-ħsieb li tittejjeb l-effikaċja tagħhom billi tiġi żviluppata strateġija koordinata dwar ix-xogħol,(2) Il-Laqgħa Straordinarja tal-Kunsill Ewropew dwar ix-Xogħol fil-Lussemburgu fl-20 u l-21 ta' Novembru 1999 varat strateġija ġenerali tax-xogħol, l-Istrateġija Ewropea dwar ix-Xogħol, li tikkomprendi l-koordinazzjoni tal-politiki tax-xogħol ta' l-Istati Membri fuq il-bażi ta' linji gwida dwar ix-xogħol miftiehma b'mod komuni (il-proċess tal-Lussemburgu), il-kontinwazzjoni u l-iżvilupp ta' politika kkoordinata makro-ekonomika u ta' suq intern effiċjenti, bil-ħsieb li tibni s-sisien għal tkabbir sostenibbli, dinamiżmu ġdid u klima ta' fiduċja sabiex tinkoraġġixxi x-xogħol. Din l-istrateġija tinvolvi wkoll l-utilizzazzjoni f'manjiera iktar sistematika tal-politiki Komunitarji kollha sabiex jappoġġjaw ix-xogħol, kemm il-politiki tal-qafas u kemm il-politiki ta' appoġġ.(3) Il-Kunsill Ewropew ta' Lisbona tat-23 u l-24 ta' Marzu 2000 qabel dwar għan strateġiku ġdid sabiex l-Unjoni tibni ekonomija kompetittiva u dinamika msejsa fuq l-għerf kapaċi li ssostni t-tkabbir ekonomika b'xogħol iktar u aħjar u iktar koeżjoni soċjali u b'hekk terġa' tirbaħ il-kondizzjonijiet tax-xogħol għal kulħadd. Għal dan l-għan, iffissat firxa ġdida ta' miri u ta' punti ta' referenza u daħħlithom f'metodu ġdid u miftuħ ta' koordinament fil-livelli kollha akkoppjati ma' rwol iktar qawwi ta' gwida u koordinament għall-Kunsill Ewropew sabiex jiġu żgurati direzzjoni strateġika iktar koerenti u l-monitoraġġ iktar effettiv tal-progress. Barra minn hekk, talbet illi r-reviżjoni ta' nofs l-iskond tal-proċess tal-Lussmburgu għandha tagħti impuls ġdid billi tagħti linji gwida tax-xogħol b'miri iktar konkreti li jistabbilixxu rabtiet iktar mill-qrib maż-żoni l-oħra relevanti tal-politika.(4) Qawwa speċifika ta' l-Istrateġija Ewropea dwar ix-Xogħol hija illi l-Istati Membri jikkooperaw dwar politika tax-xogħol, filwaqt li jżommu d-dritt li jieħdu d-deċiżjonijiet approprjati skond iċ-ċirkostanzi individwali tagħhom. Qawwa oħra hija illi jitgħallmu mill-esperjenzi ta' xulxin, inklużi l-manjieri li bihom jinvolvu s-sieħba soċjali, u l-awtoritajiet lokali u reġjonali.(5) Il-Kunsill Ewropew stabbilixxa f'numru ta' okkażjonijiet illi għandhom jiġu ddefinita u miġbura statistika u indikaturi paragunabbli u ta' min joqgħod fuqhom fil-qasam tax-xogħol.(6) Id-Deċiżjoni tal-Kunsill 2000/98/KE ta' l-24 ta' Jannar 2000 li tistabbilixxi l-Kumitat tax-Xogħol [5] timmira li tmexxi 'l quddiem il-kordinament bejn l-Istati Membri dwar il-politiki tax-xogħol u tas-suq tax-xogħol.(7) Id-Deċiżjoni tal-Kunsill 98/171/KE tat-23 ta' Frar 1998 dwar l-attivitajiet Komunitarji li jirrigwardaw l-analiżi, ir-riċerka u l-kooperazzjoni fil-qasam tax-xogħol u fis-suq tax-xogħol [6] li pprovda dawn l-attivitajiet ma ssoktax japplika fil-31 ta' Diċembru 2000.(8) Din id-Deċiżjoni għandha tipprovdi l-kontinwazzjoni u l-iżvilupp ta' l-attivitajiet fuq il-bażi tad-Deċiżjoni 98/171/KE. Fl-implimentazzjoni tad-Deċiżjonijiet skond din id-Deċiżjoni, il-Kummissjoni għandha tqis bis-sħiħ ir-riżultati tal-programm imwettaq skond id-Deċiżjoni 98/171/KE.(9) Il-miżuri meħtieġa sabiex tiġi implimentata din id-Deċiżjoni għandhom jiġu adottati skond id-Deċiżjoni tal-Kunsill 1999/468/KE tat-28 ta' Ġunju 1999 li tistabbilixxi l-proċeduri sabiex jiġu eżerċitati l-poteri ta' implimentazzjoni konferiti fuq il-Kummissjoni [7].(10) Din id-Deċiżjoni tistabbilixxi, għat-tul kollu taż-żmien ta' l-attivitajiet, qafas finanzjarju li jikkostitwixxi l-punt ewlieni ta' referenza, fit-tifsira tal-punt 33 tal-Ftehim Inter-istituzzjonali tas-6 ta' Mejju 1999 bejn il-Parlament Ewropew, il-Kunsill u l-Kummissjoni dwar id-dixxiplina fl-estimi finanzjarji u t-titjib fil-proċedura ta' l-estimi finanzjarji [8], għall-awtorita ta' l-estimi finanzjarji matul il-proċedura ta' kull sena dwar l-estimi finanzjarji,IDDEĊIDEW DAN LI ĠEJ:Artikolu 1Il-mod kif jiġu stabbiliti l-attivitajiet KomunitarjiL-attivitajiet Komunitarji li jirrigwardaw l-analiżi, ir-riċerka u l-kooperazzjoni fost l-Istati Membri fil-qasam tax-xogħol u fis-suq tax-xogħol għandhom jitwettqu fil-perjodu taż-żmien mill-1 ta' Jannar 2002 sal-31 ta' Diċembru 2006.Artikolu 2Il-Prinċipji1. L-attivitajiet referiti f'din id-Deċiżjoni huma dawk marbuta direttament ma' l-implimentazzjoni tat-Titolu VIII tat-Trattat.2. L-attivitajiet għandhom jikkontribwixxu għall-kibsa ta' l-għan ġdid strateġiku ffissat mill-Kunsill Ewropew fil-laqgħa ta' Lisbona li jagħti poter lill-Komunità li tistabbilixxi mill-ġdid il-kondizzjonijiet tax-xogħol għal kulħadd.Artikolu 3Skopijiet1. L-għanijiet ta' dawn l-attivitajiet huma:(a) li tirfed approċċ ikkoordinat rigward il-politika tax-xogħol fil-Komunità ġewwa l-għan ġenerali li togħla r-rata tax-xogħol iddikjarata mill-Kunsill Ewropew ta' Lisbona;(b) li tikkontribwixxi għall-iżvilupp ta' l-istrteġija kkoordinata dwar ix-xogħol permezz ta' l-analiżi, il-monitoraġġ u l-appoġġ ta' l-azzjonijiet imwettqa fl-Istati Membri, bir-rigward dovut lejn ir-responsabbiltajiet ta' dawn ta' l-aħħar f'dan il-qasam;(ċ) li tiżviluppa, issegwi u tevalwa l-Istrateġija Ewropea dwar ix-Xogħol b'enfasi qawwi li jħares "il quddiem;"(d) li tinkoraġġixxi l-kooperazzjoni bejn l-Istati Membri fl-analiżi, ir-riċerka u l-monitoraġġ tal-politika tas-suq tax-xogħol;(e) li tidentifika l-aħjar prattiċi u tippromwovi l-iskambji u t-trasferiment tat-tagħrif u l-esperjenza;(f) li tiżviluppa l-avviċinament u l-kontenut ta' l-Istrateġija Ewropea dwar ix-Xogħol, inklużi l-manjieri tal-kooperazzjoni ma' l-imsieħba soċjali u l-awtorijajiet lokali u reġjonali relevanti, u(ġ) li timplimenta politika attiva ta' tagħrif li tirrispondi għall-ħtieġa pubblika għat-trasparenza u li tagħraf l-importanza li jiġi żgurat illi ċ-ċittadini Ewropej ikunu jistgħu jiġu mgħarrfa bis-sħiħ dwar l-aspetti kollha ta' l-Istrateġija Ewropea dwar ix-Xogħol. Dan jinkiseb b'mod partikolari b'miżuri speċifiċi ta' tagħrif sabiex tiżdied il-konoxxenza ġenerali dwar l-Istrateġija Ewropea dwar ix-Xogħol u billi jintgħamel Pakkett tax-Xogħol li jinkludi l-pjani nazzjonali ta' azjoni dwar ix-xogħol, u l-evalwazzjoni tagħhom kif ippreżentati fir-Rapport Konġunt dwar ix-xogħol, aċċessibbli għall-pubbliku ġenerali, notabbilment permezz ta' l-użu tal-faċilitajit ta' l-internet.2. L-analiżi fil-kuntest ta' dawn l-attivitajiet għandu jkun speċifiku skond is-sess kemm jista "jkun."Artikolu 4Il-miżuri Komunitarji1. Filwaqt li jinżammu fil-moħħ il-prinċipji dikjarati f'Artikolu 2 u bil-ħsieb li jinkisbu l-għanijiet referiti f'Artikolu 3, il-miżuri Komunitarji għandhom ikopru l-attivitajiet li ġejjin:(a) l-analiżi u l-evalwazzjoni tax-xejriet tax-xogħol u tal-kondizzjonijiet tal-qafas tal-politika; l-analiżi prospettiva dwar l-oqsma tal-politika ta' importanza għall-Kummissjoni u għall-Istati Membri għall-istima ta' l-għażliet tal-politika u l-impatt fuq il-politika Komunitarja; analiżi u riċerka li jħarsu 'l quddiem dwar il-kwistjonijiet tal-politika l-ġdida li jinħolqu fl-iżvilupp ta' l-istrateġija kkoordinata tax-xogħol;(b) li jiġi provdut l-appoġġ għall-isforzi ta' l-Istati Membri fl-istima f'manjiera konsistenti u koordinata tal-Pjani Nazzjonali tagħhom ta' Azzjoni għax-Xogħol, li tinkludi l-manjiera li fiha l-imsieħba soċjali u l-awtoritajiet reġjonali u lokali relevanti ġew u jistgħu jiġu involuti fl-implimentazzjoni tagħhom. Għandu jiġi kompletat eżerċizzju speċjali ta' evalwazzjoni fl-aħħar ta' l-ewwel perjodu taż-żmien ta' l-applikazzjoni tal-linji gwida annwali tal-politika dwar ix-xogħol miftiehma fil-proċess tal-Lussemburgu;(ċ) evalwazzjoni kwalitattiva u kwantitattiva ta' l-effetti b'mod ġenerali ta' l-Istrateġija Ewropea dwar ix-Xogħol, li tinkludi stima ta' l-effikaċja tal-metodoloġija użata u analiżi tal-konsistenza bejn l-Istrateġija Ewropea dwar ix-Xogħol u l-politika ġenerali ekonomika, kif ukoll oqsma oħra tal-politika;(d) li tinġieb flimkien u tiġi skambjata l-esperjenza fl-Istati Membri li tinkludi l-proċess tal-veduti mill-ġdid ta' l-impar, f'termini kemm tal-pilastri u kemm tal-linji gwida individwali, kif iddefiniti fil-Linji Gwida tal-Politika dwar ix-Xogħol għall-Istati Membri. Iż-żieda ta' din il-kooperazzjoni trid tgħin lill-Istati Membri fl-iżvilupp tal-politiki tagħhom dwar ix-xogħol fid-dawl tal-lezzjonijiet mitgħallma;(e) il-monitoraġġ ta' l-Istrateġija Ewropea dwar ix-Xogħol fl-Istati Membri, b'mod partikolari permezz ta' l-Osservatorju Ewropew dwar ix-Xogħol;(f) ix-xogħol tekniku u xjentifiku meħtieġ sabiex jifred l-iżvilupp ta' l-indikaturi komuni kwantitattivi u kwalitattivi, itejjeb u jikkompleta l-istatistiċi, it-twettiq tax-xogħol tal-punti ta' referenza u l-iskambju tat-tagħrif dwar l-aħjar prattiċi;(ġ) tappoġġja dak li jistgħu jikkontribwixxu l-presidenzi tal-Kunsill ta' l-Unjoni Ewropea sabiex joħloq punt fokali speċjali dwar l-elementi ta' prijorità ta' l-Istrateġija Ewropea dwar ix-Xogħol u dwar l-okkażjonijiet speċjali ta' importanza internazzjonali għolja jew ta' interess ġenerali lill-Komunità u lill-Istati Membri.2. Skond l-attivitajiet referiti fil-paragrafu 1, għandha tingħata attenzjoni speċjali lil dawk in-nies li jesperjenzjaw taħlita flimkien ta' żvantaġġi li jinibixxu l-prospetti tagħhom li jipparteċipaw b'mod attiv fis-suq tax-xogħol. B'żieda ma' dan, għandhom isiru sforzi sabiex il-prinċipju ta' l-ugwalità bejn is-sessi jitqiegħed fil-kurrent prinċipali, b'mod partikolari rigward l-ugwaljanza ta' l-opportunitajiet għall-irġiel u għan-nisa fix-xogħol u fis-swieq tax-xogħol u li jiġu rrikonċiljati l-ħajja tax-xogħol u l-ħajja tal-familja.3. Fl-implimentazzjoni tal-miżuri referiti fil-paragrafu 1, il-Kummissjoni għandha tqis l-informazzjoni statistika, l-istudji u r-rapporti dwar il-proġetti disponibbli minn għand l-organizzazzjonijiet internazzjonali bħalma huma l-Organizzazzjoni għall-Kooperazzjoni Ekonomika u l-Iżvilupp (OECD) u l-Organizzazzjoni Internazzjonali tax-Xogħol (ILO).4. L-attivitajiet referiti fil-paragrafu 1 għandhom ikunu msejsa fuq l-għan li jiġi żgurat livell għoli ta' għarfien dwar l-Istrateġija Ewropea dwar ix-Xogħol fil-livelli ġeografiċi kollha ta' l-Unjoni Ewropea sabiex il-pubbliku ġenerali u l-gruppi ta' interess, bħalma huma l-imsieħba soċjali, l-awtoritajiet lokali u reġjonali u atturi oħra lokali ta' l-ikbar importanza, inkluż is-settur ta' l-ekonomija soċjali, ikunu konxji mill-potenzjal tagħhom sabiex itejbu l-prospetti ekonomiċi u soċjali tal-lokalitajiet tagħhom u jiġu mħeġġa u mogħtija l-faċilità li jikkontribwixxu għal dan l-għan.L-attivitajiet immirati sabiex jippromwovu l-kooperazzjoni, l-avviċinamenti ta' l-aħjar prattika u innovattivi, itejbu l-għerf, jiżviluppaw skambju ta' tagħrif u jevalwaw l-esperjenzi fl-implimentazzjoni tal-Pjani Nazzjonali ta' Azzjoni fil-livelli kollha, iridu jinkludu:(a) studji dwar l-avviċinamenti u l-miżuri nnovattivi kollha li għandhom x'jaqsmu ma' l-implimentazzjoni ta' l-istrateġija tax-Xogħol u li jinkludu l-livell lokali u reġjonali;(b) l-iskambju ta' l-esperjenzi sabiex jippromwovi l-aħjar prattiċi u li jinkludu l-livell lokali u reġjonali;(ċ) studji dwar il-miżuri li jħeġġu lis-sieħba lokali u reġjonali fl-implimentazzjoni ta' l-Istrateġija Ewropea dwar ix-Xogħol;(d) it-tixrid tar-riżultati ta' l-istudji msemmija hawn fuq dwar l-implimentazzjoni ta' l-Istrateġija Ewropea dwar ix-Xogħol u li jinkludu l-livelli lokali u reġjonali.Artikolu 5Ir-riżultatiIr-riżultati ta' l-attivitajiet referiti f'Artikolu 4 għandhom jintużaw jew jiġu ppubblikati skond it-tip ta' l-attività involuta, li jinkludu:1. ir-rapport dwar ix-Xogħol fl-Ewropa u pubblikazzjonijiet, dokumenti tax-xogħol u rapporti oħra li jridu jiġu ssottomessi lill-Kunsill, lill-Kummissjoni u lill-Kumitat tax-Xogħol; inklużi r-rapporti dwar l-evalwazzjoni tal-proċess tal-Lussemburgu referit f'Artikolu 4(1)(b);2. seminarji nazzjonali bi tħejjija għall-Pjani Nazzjonali ta' Azzjoni dwar ix-Xogħol, seminarji nazzjonali dwar il-politika tax-xogħol jew l-organizzazzjoni ta' okkażjonijiet importanti internazzjonali dwar it-temi ta' prijorità jew it-temi ta' importanza ġenerali;3. l-użu tal-faċilitajiet ta' l-Internet għat-tixrid tar-riżultati (il-pubblikazzjoni fuq il-web, seminars u chats bl-Internet) bħala għodda sabiex irawmu l-kooperazzjoni u l-iskambju tat-tagħrif.Artikolu 6Il-konsistenza u l-kumplimentarjetàIl-Kummissjoni għandha tieħu l-passi kollha sabiex tiżgura l-konsistenza u l-assenza tat-tennija bejn il-miżuri implimentati skond din id-Deċiżjoni u dawk ta' programmi u inizjattivi oħra relevanti Komunitarji li jkollhom x'jaqsmu magħhom. F'dan ir-rigward għandha tingħata prijorità għolja lill-istima kemm pożittiva u kemm negattiva tar-riżultati tal-miżuri kollha assistiti minn dawn il-programmi u inizjattivi li għandhom x "jaqsmu ma" xulxin u li jiġi żgurat illi l-lezzjonijiet mgħallma fi sfera waħda jgħarrfu progressivament lill-attivitajiet li jkunu qegħdin jiġu midħula għalihom fi sferi oħra. Għal dan l-għan il-Kummissjoni għandha tiżgura r-rabtiet interni ma' programmi u inizjattivi oħra Komunitarji relevanti u ma' l-aġenziji deċentralizzati.Artikolu 7Il-parteċipazzjoni ta' pajjiżi terzi1. L-attivitajiet li jistgħu jkunu miftuħa għall-parteċipazzjoni mill-pajjiżi taż-Żona Ekonomika Ewropea, il-pajjiżi assoċjati ta' l-Ewropa Ċentrali u tal-Lvant, Ċipru, Malta u t-Turkija, u l-pajjiżi tal-Mediterran li huma sieħba ta' l-Unjoni Ewropea għandhom jiġu ddefiniti fil-kuntest tar-relazzjonijiet ta' l-Unjoni Ewropea ma "dawn il-pajjiżi."2. L-ispejjeż tal-parteċipazzjoni referita fil-paragrafu 1 għandhom jinġarru jew mill-pajjiżi interessati jew taħt l-intestaturi ta' l-estimi finanzjarji tal-Komunità li jkopru l-implimentazzjoni ta' kull ftehim ta' kooperazzjoni, assoċjazzjoni jew sħubija ma' dawn il-pajjiżi fil-qasam interessat.Artikolu 8Il-miżuri ta' implementazzjoni1. Il-miżuri meħtieġa għall-implimentazzjoni ta' din id-Deċiżjoni li għandhom x'jaqsmu mal-kwistjonijiet li għalihom issir referenza hawn taħt għandhom jiġu adottati skond il-proċedura maniġerjali referita f'Artikolu 9(2):(a) il-linji gwida għall-implimentazzjoni ta' l-attivitajiet u l-pjan annwali tax-xogħol;(b) it-tqassim waħda waħda tal-finanzjament bejn il-miżuri;(ċ) il-proposti tal-Kummissjoni dwar l-għażla tal-kriterji għall-appoġġ finanzjarju;(d) il-kriterji sabiex jiġu stmati l-attivitajiet li jirċievu dan l-appoġġ, u l-proċedura sabiex jiġu mxerrda u trasferiti r-riżultati.2. Il-miżuri meħtieġa sabiex jimplimentaw din id-Deċiżjoni li għandhom x'jaqsmu mal-materji l-oħra kollha għandhom jiġu adottati skond il-proċedura ta' konsultazzjoni referita f'Artikolu 9(3).Artikolu 9Il-Kumitat1. Il-Kummissjoni għandha tiġi megħjuna minn Kumitat.2. Fejn issir referenza għal dan il-paragrafu, għandhom japplikaw Artikoli 4 u 7 tad-Deċiżjoni 1999/468/KE, filwaqt li jiġu kkunsidrati d-dispożizzjonijiet ta' Artikolu 8 tagħha.Il-perjodu taż-żmien stabbilit f'Artikolu 4(3) tad-Deċiżjoni 1999/468/KE għandu jiġi ffissat għal xahrejn.3. Fejn issir referenza għal dan il-paragrafu, għandhom japplikaw Artikoli 3 u 7 tad-Deċiżjoni 1999/468/KE, filwaqt li jiġu kkunsidrati d-dispożizzjonijiet ta' Artikolu 8 tagħha.4. Il-Kumitat għandu jadotta r-regoli tiegħu ta' proċedura.Artikolu 10Il-kooperazzjoni ma' Kumitati oħraSabiex tiżgura l-konsistenza u l-kumplimentarjetà ta' dawn l-attivitajiet mal-miżuri l-oħra referiti f'Artikolu 6, il-Kummissjoni għandha żżomm lill-Kumitat referit f'Artikolu 9 imgħarraf regolarment dwar l-azzjonijiet l-oħra relevanti. Meta approprjat, il-Kummissjoni għandha tistabbilixxi l-kooperazzjoni regolari u strutturata bejn dan il-Kumitat u l-kumitati stabbiliti għall-politiki, l-istrumenti u l-azzjonijiet l-oħra relevanti.Artikolu 11Ir-rabtiet li jridu jiġu stabbilitiMingħajr preġudizzju għal Artikoli 8, 9 u 10, il-Kummisjoni għandha tistabbilixxi r-rabtiet meħtieġa mal-Kumitat tax-Xogħol, sabiex tiżgura illi dan il-Kumitat ikun imgħarraf regolarment u bil-mod approprjat dwar l-implimentazzjoni ta' l-attivitajiet referiti f'din id-Deċiżjoni.Barra minn hekk, il-Kummissjoni għandha, ġewwa l-qafas ta' l-attivitajiet referiti f'din id-Deċiżjoni, tistabbilixxi r-rabtiet meħtieġa mal-Parlament Ewropew u l-imsieħba soċjali u tiskambja l-veduti magħhom regolarment. Għal dan l-għan, il-Kummissjoni għandha tagħmel it-tagħrif relevanti disponibbli lill-Palament Ewropew u lill-imsieħba soċjali. Il-Kummissjoni għandha tgħarraf lill-Kumitat tax-Xogħol u lill-Kumitat referit f'Artikolu 9 bil-veduti tal-Parlament Ewropew u ta' l-imsieħba soċjali.Artikolu 12Il-Finanzjament1. Il-qafas finanzjarju sabiex jiġu implimentati l-attivitajiet Komunitarji referiti f'din id-Deċiżjoni għall-perjodu taż-żmien mill-1 ta' Jannar 2002 sal-31 ta' Diċembru 2006 għandu jkun ta' EUR 55 miljun.2. L-approprjazzjonijiet annwali għandhom jiġu awtorizzati mill-awtorità ta' l-estimi fil-limiti tal-perspettiva finanzjarja.3. Il-Kummissjoni tista' tagħmel rikors għall-għajnuna teknika u/jew amministrattiva, għall-benefiċċju reċiproku tal-Kummissjoni u għall-benefiċjarji, kif ukoll għalbiex tappoġġja n-nefqa.Artikolu 13L-evalwazzjoni u l-monitoraġġ1. Il-Kummissjoni għandha tidentifika l-indikaturi ta' eżekuzzjoni għall-azzjonijiet, timmonitorja r-riżulti interim u twettaq evalwazzjonijiet fit-tielet sena (f'nofs l-iskond) u kmieni matul l-aħħar sena (ex-post) ta' l-attivitajiet. L-evalwazzjonijiet għandhom jistmaw l-impatt miksub u l-effikaċja ta' l-użu tar-riżorsi, u jipprovdu rakkomandazzjonijit orjentati lejn id-deċiżjonijiet għall-aġġustamenti u l-estensjoni eventwalment ta' l-attivitajiet.2. Il-Kummissjoni għandha tagħmel ir-riżultati ta' l-azzjonijiet midħula għalihom disponibbli lill-pubbliku.3. Fid-dawl ta' l-evalwazzjonijiet, il-Kummissjoni tista' tipproponi estensjoni ta' l-attivitajiet.4. Il-Kummissjoni għandha tissottometti rapport interim dwar ir-riżultati ta' l-attivitajiet lill-Parlament Ewropew, lill-Kunsill, lill-Kumitat Ekonomiku u Soċjali u lill-Kumitat tar-Reġjuni l-iktar tard sal-31 ta' Diċembru 2004, u rapport finali l-iktar tard sal-31 ta' Diċembru 2007. Għandha tinkorpora f'dan ir-rapporti t-tagħrif dwar il-finanzjament Komunitarju ġewwa l-qafas ta' l-attivitajiet u l-konsistenza u l-kumplimentarjetà mal-programmi, l-azzjonijiet u l-inizjattivi l-oħra relevanti, kif ukoll mar-riżultati relevanti ta' l-evalwazzjoni.Artikolu 14Id-dħul fis-seħħDin id-Deċiżjoni għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali tal-Komunitajiet Ewropej.Magħmula fil-Lussemburgu, fl-10 ta' Ġunju 2002.Għall-Parlament EwropewIl-PresidentP. CoxGħall-KunsillIl-PresidentJ. Piqué I Camps[1] ĠU Ċ 337 E, tat- 28.11.2000, p. 242.[2] ĠU Ċ 139, tal- 11.5.2001, p. 30.[3] ĠU Ċ 144, tas- 16.05.2001, p. 30.[4] Opinjoni tal-Parlament Ewropew ta' l-14 ta' Frar 2001 (ĠU Ċ 276, ta' l- 1.10.2001, p. 53), Pożizzjoni Komuni tal-Kunsill tal-25 ta' Ġunju 2001 (ĠU Ċ 301, tas- 26.10/2001, p. 14) u d-Deċiżjoni tal-Parlament Ewropew tat-23 ta' Ottubru 2001 (għadha mhix ippubblikata fil-Ġurnal Uffiċjali). Deċiżjoni tal-Parlament Ewropew tal-25 ta' April 2002 u d-Deċiżjoni tal-Kunsill tas-7 ta' Mejju 2002.[5] ĠU L 29, ta' l-4.2.2000, p. 21.[6] ĠU L 63, ta' l-4.3.1998, p. 26.[7] ĠU L 184, tas-17.7.1999, p. 23.[8] ĠU Ċ 172, tat- 18.6.1999, p. 1.--------------------------------------------------


title: Deċiżjoni (UE) 2016/1491 tal-Parlament Ewropew tat-28 ta’ April 2016 dwar l-għeluq tal-kontijiet tal-Uffiċċju tal-Korp ta’ Regolaturi Ewropej tal-Komunikazzjonijiet Elettroniċi għas-sena finanzjarja 2014

text:
               14.9.2016

               MT

               Il-Ġurnal Uffiċjali tal-Unjoni Ewropea

               L 246/178

         DEĊIŻJONI (UE) 2016/1491 TAL-PARLAMENT EWROPEW
   tat-28 ta’ April 2016
   dwar l-għeluq tal-kontijiet tal-Uffiċċju tal-Korp ta’ Regolaturi Ewropej tal-Komunikazzjonijiet Elettroniċi għas-sena finanzjarja 2014
   IL-PARLAMENT EWROPEW,

               —

               wara li kkunsidra l-kontijiet annwali finali tal-Uffiċċju tal-Korp ta’ Regolaturi Ewropej tal-Komunikazzjonijiet Elettroniċi għas-sena finanzjarja 2014,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Uffiċċju tal-Korp ta’ Regolaturi Ewropej tal-Komunikazzjonijiet Elettroniċi għas-sena finanzjarja 2014, flimkien mar-risposta tal-Uffiċju (1),

               —

               wara li kkunsidra d-dikjarazzjoni ta’ assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta’ bażi, ipprovduta mill-Qorti tal-Awdituri għas-sena finanzjarja 2014 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tat-12 ta’ Frar 2016 dwar il-kwittanza li għandha tingħata lill-Kumitat ta’ Tmexxija tal-Uffiċċju tal-Korp ta’ Regolaturi Ewropej tal-Komunikazzjonijiet Elettroniċi għall-implimentazzjoni tal-baġit għas-sena finanzjarja 2014 (05584/2016 — C8-0090/2016),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament (KE) Nru 1211/2009 tal-Parlament Ewropew u tal-Kunsill tal-25 ta’ Novembru 2009 li jistabbilixxi l-Korp ta’ Regolaturi Ewropej tal-Komunikazzjonijiet Elettroniċi (BEREC) u l-Uffiċċju (4), u b’mod partikolari l-Artikolu 13 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5),

               —

               wara li kkunsidra r-Regolament Delegat tal-Kummissjoni (UE) Nru 1271/2013 tat-30 ta’ Settembru 2013 dwar Regolament Finanzjarju ta’ qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (6), u b’mod partikolari l-Artikolu 108 tiegħu,

               —

               wara li kkunsidra l-Artikolu 94 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A8-0093/2016),

               1.

               Jinnota li l-kontijiet annwali finali tal-Uffiċċju tal-Korp ta’ Regolaturi Ewropej tal-Komunikazzjonijiet Elettroniċi huma kif annessi mar-rapport tal-Qorti tal-Awdituri;

               2.

               Japprova l-għeluq tal-kontijiet tal-Uffiċċju tal-Korp ta’ Regolaturi Ewropej tal-Komunikazzjonijiet Elettroniċi għas-sena finanzjarja 2014;

               3.

               Jagħti istruzzjonijiet lill-President tiegħu biex jgħaddi din id-deċiżjoni lill-Kumitat ta’ Tmexxija tal-Uffiċċju tal-Korp ta’ Regolaturi Ewropej tal-Komunikazzjonijiet Elettroniċi, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppublikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 409, 9.12.2015, p. 27.

      (2)  Ara n-nota ta’ qiegħ il-paġna 1.

      (3)  ĠU L 298, 26.10.2012, p. 1.

      (4)  ĠU L 337, 18.12.2009, p. 1.

      (5)  ĠU L 357, 31.12.2002, p. 72.

      (6)  ĠU L 328, 7.12.2013, p. 42.


title: Id-Deċiżjoni Nru 649/2005 (KE) tal-Parlament Ewropew u tal-Kunsill tat-13 ta' April 2005 li temenda d-Deċiżjoni Nru 1419/1999/KE li tistabbilixxi l-azzjoni tal-Komunità għall-Avveniment tal-Kapitali Ewropea għall-Kultura għas-snin 2005 sa 2019

text:
               4.5.2005

               MT

               Il-Ġurnal Uffiċjali ta’ l-Unjoni Ewropea

               20

         ID-DEĊIŻJONI NRU 649/2005 (KE) TAL-PARLAMENT EWROPEW U TAL-KUNSILL
   tat-13 ta' April 2005
   li temenda d-Deċiżjoni Nru 1419/1999/KE li tistabbilixxi l-azzjoni tal-Komunità għall-Avveniment tal-Kapitali Ewropea għall-Kultura għas-snin 2005 sa 2019
   IL-PARLAMENT EWROPEW U L-KUNSILL TA' L-UNJONI EWROPEA,
   Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 151 tiegħu,
   Wara li kkunsidraw il-proposta mill-Kummissjoni,
   Wara li kkunsidraw l-opinjoni tal-Kumitat tar-Reġjuni (1),
   Waqt li jaġixxu skond il-proċedura stabbilita fl-Artikolu 251 tat-Trattat (2),
   Billi :

               (1)

               Id-Deċiżjoni Nru 1419/1999/KE tal-Parlament Ewropew u tal-Kunsill tal-25 ta' Mejju 1999 li tistabbilixxi azzjoni tal-Komunità għall-avveniment Kapitali Ewropea għall-Kultura għas-snin 2005 sa 2019 (3) timmira li titfa dawl fuq il-ġid, id-diversità u l-karatteristiċi maqsuma tal-kulturi Ewropej u li tikkontribwixxi għat-titjib ta' l-għarfien reċiproku taċ-ċittadini Ewropej.

               (2)

               L-Anness I għad-Deċiżjoni Nru 1419/1999/KE jistabbilixxi l-ordni kronoloġiku skond liema l-Istati Membri jistgħu jippreżentaw nominazzjonijiet għal dan l-avveniment. L-Anness imsemmi huwa limitat għall-Istati Membri fiż-żmien li d-Deċiżjoni ġiet adottata fil-25 ta' Mejju 1999.

               (3)

               L-Artikolu 6 tad-Deċiżjoni Nru 1419/1999/KE jgħid li dik id-deċiżjoni tista' tiġi riveduta, b'mod partikolari bil-ħsieb tat-tkabbir futur ta' l-Unjoni Ewropea.

               (4)

               Fid-dawl tat-tkabbir tal-2004, huwa importanti li l-Istati Membri l-ġodda ikunu wkoll jistgħu, f'perjodu ta' żmien qasir, jippreżentaw nominazzjonijiet fil-kuntest ta' l-avveniment Kapitali Ewropea tal-Kultura, mingħajr ma jinbidel l-ordni eżistenti għall-Istati Membri l-oħrajn sabiex, mill-2009 'il quddiem u sa l-aħħar ta' l-azzjoni attwali tal-Komunità, żewġ kapitali jistgħu jkunu magħżula kull sena fl-Istati Membri.

               (5)

               Id-Deċiżjoni Nru 1419/1999/KE għandha tiġi hekk emendata,

         IDDEĊIDEW KIF ĠEJ:
   Artikolu 1
   Id-Deċiżjoni Nru 1419/1999/KE qiegħda hawn tiġi emendata kif ġej:

               (1)

               Għandha tiġi mdaħħla l-premessa li ġejja:

                           “(12a)

                           Billi għandhom jitqiesu l-konsegwenzi finanzjarji ta' din id-Deċiżjoni b'tali mod li jiġi żgurat li hemm fondi tal-Komunità adegwati u xierqa għall-għażla ta' żewġ Kapitali Ewropej tal-Kultura;”;

               (2)

               L-Artikolu 2(1) għandu jiġi mibdul bis-segwenti:
               “1.   Bliet fl-Istati Membri għandhom jintgħażlu bħala ‘Kapitali Ewropea tal-Kultura’, meta jkun imisshom, skond kif stabbilit fil-lista li tidher fl-Anness 1. Sa l-2008, inkluż l-għażla għandha tapplika għal belt waħda ta' l-Istat Membru li jidher fuq il-lista. Mill-2009 ‘il quddiem’ l-għażla għandha tapplika għal belt waħda ta' kull Stat Membru li jidher fuq il-lista. L-ordni kronoloġiku stabbilit fl-Anness I jista' jiġi mibdul bi ftehim reċiproku bejn l-Istati Membri kkonċernati. Kull Stat Membru involut għandu jippreżenta, meta jmissu, in-nominazzjoni ta' belt waħda jew aktar lill-Parlament Ewropew, il-Kunsill, il-Kummissjoni u l-Kumitat tar-Reġjuni. Din in-nominazzjoni għandha tiġi preżentata mhux aktar tard minn erba' snin qabel m' għandu jibda l-avveniment in kwistjoni u tista tiġi akkumpanjata minn rakkomandazzjoni mill-Istat Membru konċernat.”;

               (3)

               L-Anness I għandu jiġi mibdul bit-test li jidher fl-Anness għal din id-Deċiżjoni.

         Artikolu 2
   Din id-Deċiżjoni għandha tidħol fis-seħħ fl-20 jum wara l-pubblikazzjoni tagħha fil-Ġurnal Uffiċjali ta' l-Unjoni Ewropea.
   Għandha tapplika mill-1 ta' Mejju 2004.

      Magħmula fi Strasburgu, fit-13 ta' April 2005

            Għall-Parlament Ewropew

            Il-President

         J. P. BORRELL FONTELLES

            Għall-Kunsill

            Il-President

         N. SCHMIT

      (1)  ĠU C 121, tat-30.4.2004, p. 15.

      (2)  Opinjoni tal-Parlament Ewropew tat-22 ta' April 2004 (għadha mhix pubblikata fil-Ġurnal Uffiċċjali), Pożizzjoni Komuni tal-Kunsill tal-21 ta' Ottubru 2004. (ĠU C 25 E, ta' l-1.2.2005, p. 41) u Pożizzjoni tal-Parlament Ewropew tat-22 ta' Frar 2005 (għadha mhix pubblikata fil-Ġurnal Uffiċċjali).

      (3)  ĠU L 166, ta' l-1.7.1999, p. 1.

      L-ANNESS
      ORDNI TAD-DRITT GĦAN-NOMINA TA' “KAPITALI EWROPEA TAL-KULTURA”

                  2005

                  L-Irlanda

                  2006

                  Il-Greċja (1)

                  2007

                  Il-Lussemburgu

                  2008

                  Ir-Renju Unit

                  2009

                  L-Awstrija

                  Il-Litwanja

                  2010

                  Il-Ġermanja

                  L-Ungerija

                  2011

                  Il-Finlandja

                  L-Estonja

                  2012

                  Il-Portugall

                  Is-Slovenja

                  2013

                  Franza

                  Is-Slovakkja

                  2014

                  L-Iżvezja

                  Il-Latvja

                  2015

                  Il-Belġju

                  Ir-Repubblika Ċeka

                  2016

                  Spanja

                  Il-Polonja

                  2017

                  Id-Danimarka

                  Ċipru

                  2018

                  L-Olanda (1)

                  Malta

                  2019

                  L-Italja

         (1)  Il-Kunsill Kulturali/Awdjoviżiv, fil-laqgħa tiegħu tat-28 ta' Mejju 1998, innota l-iskambju ta' pożizzjonijiet bejn il-Greċja u l-Olanda skond l-Artikolu 2(1) tad-Deċiżjoni Nru 1419/1999/KE.


title: Deċiżjoni tal-Kumitat Politiku u ta' Sigurtà CHAD/4/2008 tat- 2 ta' Settembru 2008 li temenda d-Deċiżjoni tal-Kumitat Politiku u ta' Sigurtà CHAD/1/2008 dwar l-aċċettazzjoni ta' kontributi ta’ Stati terzi għall-operazzjoni militari ta' l-Unjoni Ewropea fir-Repubblika taċ-Ċad u r-Repubblika Ċentru-Afrikana u d-Deċiżjoni tal-Kumitat Politiku u ta' Sigurtà CHAD/2/2008 dwar l-istabbiliment tal-Kumitat ta' Kontributuri għall-operazzjoni militari ta' l-Unjoni Ewropea fir-Repubblika taċ-Ċad u fir-Repubblika Ċentru-Afrikana

text:
               16.9.2008

               MT

               Il-Ġurnal Uffiċjali ta’ l-Unjoni Ewropea

               L 247/54

         DEĊIŻJONI TAL-KUMITAT POLITIKU U TA' SIGURTÀ CHAD/4/2008
   tat-2 ta' Settembru 2008
   li temenda d-Deċiżjoni tal-Kumitat Politiku u ta' Sigurtà CHAD/1/2008 dwar l-aċċettazzjoni ta' kontributi ta’ Stati terzi għall-operazzjoni militari ta' l-Unjoni Ewropea fir-Repubblika taċ-Ċad u r-Repubblika Ċentru-Afrikana u d-Deċiżjoni tal-Kumitat Politiku u ta' Sigurtà CHAD/2/2008 dwar l-istabbiliment tal-Kumitat ta' Kontributuri għall-operazzjoni militari ta' l-Unjoni Ewropea fir-Repubblika taċ-Ċad u fir-Repubblika Ċentru-Afrikana
   (2008/731/PESK)
   IL-KUMITAT POLITIKU U TA' SIGURTÀ,
   Wara li kkunsidra t-Trattat dwar l-Unjoni Ewropea u b'mod partikolari t-tielet paragrafu ta' l-Artikolu 25 tiegħu,
   Wara li kkunsidra l-Azzjoni Konġunta tal-Kunsill 2007/677/PESK tal-15 ta' Ottubru 2007 dwar l-operazzjoni militari ta' l-Unjoni Ewropea fir-Repubblika taċ-Ċad u fir-Repubblika Afrikana Ċentrali (1) (Operazzjoni EUFOR Tchad/RCA), u b'mod partikolari l-Artikolu 10(2) tagħha,
   Wara li kkunsidra d-Deċiżjoni tal-Kumitat Politiku u ta' Sigurtà CHAD/1/2008 tat-13 ta' Frar 2008 dwar l-aċċettazzjoni ta' kontributi ta’ Stati terzi għall-operazzjoni militari ta' l-Unjoni Ewropea fir-Repubblika taċ-Ċad u r-Repubblika Ċentru-Afrikana (2) u d-Deċiżjoni tal-Kumitat Politiku u ta' Sigurtà CHAD/2/2008 tat-18 ta' Marzu 2008 dwar l-istabbiliment tal-Kumitat ta' Kontributuri għall-operazzjoni militari ta' l-Unjoni Ewropea fir-Repubblika taċ-Ċad u fir-Repubblika Ċentru-Afrikana (3),
   Billi:

               (1)

               B'segwitu għar-rakkomandazzjonijiet dwar il-kontribut mir-Repubblika tal-Kroazja mill-Kmandant ta' l-Operazzjoni ta' l-UE u l-Kumitat Militari ta' l-Unjoni Ewropea, il-kontribut mir-Repubblika tal-Kroazja għandu jiġi aċċettat.

               (2)

               Skond l-Artikolu 6 tal-Protokoll dwar il-pożizzjoni tad-Danimarka anness għat-Trattat dwar l-Unjoni Ewropea u għat-Trattat li jistabbilixxi l-Komunità Ewropea, id-Danimarka ma tipparteċipax fl-elaborazzjoni u l-implementazzjoni ta' deċiżjonijiet u azzjonijiet ta' l-Unjoni Ewropea li jkollhom implikazzjonijiet ta' difiża,

         IDDEĊIEDA KIF ĠEJ:
   Artikolu 1
   L-Artikolu 1 tad-Deċiżjoni tal-Kumitat Politiku u ta' Sigurtà CHAD/1/2008 għandu jiġi ssostitwit b'dan li ġej:

      “Artikolu 1
      Kontributi ta' Stati Terzi
      B'segwitu għall-Konferenzi dwar il-Ħolqien ta' Forza u konsultazzjonijiet oħrajn, il-kontributi mir-Repubblika ta' l-Albanija, il-Federazzjoni Russa u r-Repubblika tal-Kroazja għandhom jiġu aċċettati għall-operazzjoni militari ta' l-UE fir-Repubblika taċ-Ċad u r-Repubblika Ċentru-Afrikana.”

   Artikolu 2
   L-Anness għad-Deċiżjoni tal-Kumitat Politiku u ta’ Sigurtà CHAD/2/2008 għandu jiġi ssostitwit b'dan li ġej:

         “ANNESS
         LISTA TA' STATI TERZI MSEMMIJA FL-ARTIKOLU 2(1)

                     —

                     ir-Repubblika ta' l-Albanija

                     —

                     il-Federazzjoni Russa

                     —

                     ir-Repubblika tal-Kroazja”.

   Artikolu 3
   Din id-Deċiżjoni għandha tidħol fis-seħħ fil-jum ta' l-adozzjoni tagħha.

      Magħmula fi Brussell, 2 ta’ Settembru 2008.

            Għall-Kumitat Politiku u ta’ Sigurtà

            Il-President

         C. ROGER

      (1)  ĠU L 279, 23.10.2007, p. 21.

      (2)  ĠU L 56, 29.2.2008, p. 64.

      (3)  ĠU L 107, 17.4.2008, p. 60.


title: Id-Deċiżjoni tal-kunsill tat-28 ta’ Jannar 2002 dwar il-konklużjoni ta’ Ftehim Interim dwar Kummerċ u materji relatati mal-Kummerċ bejn il-Komunità Ewropea, min-naħa l-waħda, u r-Repubblika tal-Kroazja, min-naħa l-oħra

text:
Avviż Legali Importanti

|

32002D0107

Official Journal L 040 , 12/02/2002 P. 0009 - 0010

		Id-Deċiżjoni tal-Kunsilltat-28 ta’ Jannar 2002dwar il-konklużjoni ta’ Ftehim Interim dwar Kummerċ u materji relatati mal-Kummerċ bejn il-Komunità Ewropea, min-naħa l-waħda, u r-Repubblika tal-Kroazja, min-naħa l-oħra(2002/107/KE)IL-KUNSILL TA L-UNJONI EWROPEA,Wara li kkunsidra t-Trattat li jistabilixxi l-Komunità Ewropea, u b’mod partikolari l-Artikolu 133, flimkien ma’ l-Artikolu 300(2), l-ewwel subparagrafu, l-ewwel sentenza, u l-Artikolu 300(3), it-tieni subparagrafu, tiegħu,Wara li kkunsidra l-proposta mill-Kummissjoni [1],Wara li kkunsidra l-kunsens tal-Parlament Ewropew [2],Billi:(1) Sakemm jidħol fis-seħħ il-Ftehim dwar Stabilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Kroazja, min-naħa l-oħra, iffirmat fil-Lussemburgu fid-29 ta’ Ottubru 2001, huwa meħtieġ li jkun approvat il-Ftehim Interim dwar kummerċ u materji relatati mal-kummerċ bejn il-Komunità Ewropea, min-naħa l-waħda, u r-Repubblika tal-Kroazja, min-naħa l-oħra, inizjalat fi Brussel fl-10 ta’ Lulju 2001.(2) In-nuqqas ta’ Ftehim dwar Trasport separat u pre-eżistenti bejn il-Komunità Ewropea u r-Repubblika tal-Kroazja jirrikjedi l-inklużjoni ta’ disposizzjonijiet dwar trasport relevanti u relatati mal-kummerċ taħt il-Protokoll 6 tal-Ftehim ta’ Stabilizzazzjoni u Assoċjazzjoni.(3) Fin-nuqqas ta’ strutturi kuntrattwali pre-eżistenti dan il-Ftehim jistabbilixxi Kumitat Interim għall-implimentazzjoni ta’ dan il-Ftehim.(4) Id-disposizzjonijiet kummerċjali li qegħdin f’dan il-Ftehim huma ta’ natura eċezzjonali, relatati mal-politika implimentata fil-qafas tal-Proċess ta’ Stabilizzazzjoni u Assoċjazzjoni u m’għandhomx jikkostitwixxu, għall-Unjoni Ewropea, xi preċedent fil-politika kummerċjali tal-Komunità Ewropea fir-rigward ta’ pajjiżi terzi barra l-pajjiżi koperti mill-Proċess ta’ Stabilizzazzjoni u Assoċjazzjoni.IDDEĊIEDA KIF ĠEJ:Artikolu 11. Il-Ftehim Interim dwar Kummerċ u materji relatati mal-Kummerċ bejn il-Komunità Ewropea, min-naħa l-waħda, u r-Repubblika tal-Kroazja, min-naħa l-oħra, l-Annessi u l-Protokoll annessi miegħu u d-Dikjarazzjonijiet mehmuża ma’ l-Att Finali huma b’dan approvati f’isem il-Komunità.2. It-testi li jirreferi għalihom il-paragrafu 1 huma mehmuża ma’ din id-Deċiżjoni [3].Artikolu 21. Il-Kummissjoni, assistita mir-rappreżentanti ta’ l-Istati Membri, għandha tirrappreżenta lill-Komunità fil-Kumitat Interim stabbilit taħt l-Artikolu 38 ta’ dan il-Ftehim.2. Il-posizzjoni li għandha tittieħed mill-Komunità ġewwa l-Kumitat Interim għandha tkun iddeterminata mill-Kunsill, fuq proposta mill-Kummissjoni, jew, meta xieraq, mill-Kummissjoni, kull wieħed/waħda skond id-disposizzjonijiet korrispondenti tat-Trattat.Artikolu 3Il-President tal-Kunsill huwa b’dan awtorizzat jaħtar il-persuna(i) mogħtija s-setgħa, f’isem il-Komunità, biex tiddepożitaw l-att ta’ notifika li jipprovdi għalih l-Artikolu 50 tal-Ftehim.Magħmula fi Brussel, fit-28 ta’ Jannar 2002.F’isem il-KunsillIl-PresidentJ. Piqué i Camps[1] ĠU C 362 E, 18.12.01, p. 1.[2] Opinjoni mogħtija fl-14 ta’ Diċembru 2001 (għadha mhix ippubblikata fil-Ġurnal Uffiċjali).[3] ĠU L 330, 14.12.01, p. 3.--------------------------------------------------


title: Regoli dwar l-aċċess tal-pubbliku għad-dokumenti tal-Parlament Ewropew – Deċiżjoni tal-Bureau tat- 28 ta’ Novembru 2001

text:
               22.7.2011

               MT

               Il-Ġurnal Uffiċjali tal-Unjoni Ewropea

               C 216/19

         REGOLI DWAR L-AĊĊESS TAL-PUBBLIKU GĦAD-DOKUMENTI TAL-PARLAMENT EWROPEW
   Deċiżjoni tal-Bureau tat-28 ta’ Novembru 2001 (1)
       (2)
       (3)
       (4)

   2011/C 216/07
   IL-BUREAU,
   Wara li kkunsidra l-Artikolu 15(3) tat-TFUE,
   Wara li kkunsidra r-Regolament (KE) Nru 1049/2001 tal-Parlament Ewropew u l-Kunsill tat-30 ta' Mejju 2001 dwar l-aċċess tal-pubbliku għad-dokumenti tal-Parlament Ewropew, il-Kunsill u l-Kummissjoni, b'mod partikolari l-Artikoli 11, 12 u 18,
   Wara li kkunsidra l-Artikoli 23(2), 23(12), 103(1) u l-Artikolu 104 tar-Regolament,
   Billi l-prinċipji ġenerali li jirregolaw l-aċċess għad-dokumenti ġew stipulati skont l-Artikolu 15(3) tat-TFUE permezz tar-Regolament (KE) Nru 1049/2001 tat-30 ta' Mejju 2001 tal-Parlament Ewropew u l-Kunsill,
   Billi, bi qbil mal-Artikolu 255(3) antik tat-Trattat KE u l-Artikolu 18(1) tar-Regolament (KE) Nru 1049/2001, il-Parlament Ewropew, permezz tad-Deċiżjoni tat-13 ta' Novembru 2001, kien adotta r-Regoli ta' Proċedura tiegħu,
   Billi l-Artikolu 104(2), (3) u (4) tar-Regoli ta' Proċedura jinkariga lill-Bureau jfassal ir-regoli maħsuba biex joħolqu reġistru ta' referenzi tad-dokumenti, jistabbilixxu l-proċeduri għall-aċċess u jagħżlu l-organi responsabbli mill-ipproċessar tat-talbiet ta’ aċċess,
   Billi l-miżuri li jirreferu għas-sistema ta' ħlas għall-ħruġ tad-dokumenti għandhom jiġu addattati għad-dispożizzjonijiet tal-Artikolu 10 tar-Regolament (KE) Nru 1049/2001 sabiex tiġi speċifikata l-ispiża addizzjonali li jrid iħallas l-applikant fil-każ li jintbagħtu dokumenti b'volum kbir,
   Billi donnu li hu xieraq li l-miżuri dwar il-funzjonament tar-reġistru tad-dokumenti tal-Parlament Ewropew jinġabru f'deċiżjoni waħda, bil-għan li tiżdied it-trasparenza fir-rigward taċ-ċittadini,
   Billi r-Regolament (KE) Nru 1049/2001 ma jagħtix lok li jitqies ir-rwol ta' applikant u billi d-deċiżjonijiet adottati skont dan ir-regolament jipproduċu effett erga omnes. Dan ifisser li l-Membri u l-persunal tal-Istituzzjonijiet għandhom drittijiet ta’ aċċess privileġġati rikonoxxuti permezz tar-Regoli ta’ Proċedura tal-Parlament, ir-Regolament Finanzjarju, ir-Regolament (KE) Nru 45/2001 u r-Regolamenti tal-Persunal, li huma jistgħu jużaw, minflok jirrikorru għar-Regolament (KE) Nru 1049/2001,
   Billi r-Regolament (KE) Nru 1049/2001 u din id-Deċiżjoni lanqas ma jirregolaw l-aċċess u t-trażmissjoni tad-dokumenti bejn l-istituzzjonijiet, li huma s-suġġett ta’ ftehimiet interistituzzjonali,
   Billi r-Regolament (KE) Nru 1049/2001 jagħmel referenza għall-aċċess għad-dokumenti eżistenti u billi t-talbiet għal informazzjoni għandhom jiġu trattati skont dispożizzjonijiet oħra,
   Billi l-Bureau, permezz tad-Deċiżjoni tiegħu tat-8 ta’ Marzu 2010, adotta lista ġdida ta’ kategoriji għad-dokumenti tal-Parlament Ewropew direttament aċċessibbli,
   Billi jaqbel li jsiru modifiki tekniċi fid-dawl tal-esperjenza miksuba tul dawn l-aħħar snin fi ħdan l-Istituzzjoni u tal-iżvilupp tas-sit elettroniku tal-Parlament.
   IDDEĊIEDA
   TITOLU I

      IR-REĠISTRU ELETTRONIKU TA' REFERENZI (RER)

   Artikolu 1
   Ħolqien
   1.   Ir-Reġistru Elettroniku ta' Referenzi (RER) inħoloq għad-dokumenti tal-Parlament Ewropew.
   2.   Ir-Reġistru ta' Referenzi maħluq għal dan il-għan għandu jinkludi r-referenzi għal dokumenti maħruġa jew riċevuti (bl-eċċezzjoni tal-paragrafu li ġej) mill-Istituzzjoni mid-data ta' applikazzjoni tar-Regolament (KE) Nru 1049/2001 (5).
   3.   Fuq il-bażi tal-Artikolu 10(2) tar-Regolament (KE) Nru 1049/2001, m’għandux ikun hemm bżonn li d-dokumenti tal-istituzzjonijiet l-oħra li jkun irċieva l-Parlament Ewropew u li diġà jkunu aċċessibbli faċilment fir-reġistru elettroniku tal-istituzzjoni kkonċernata jkunu magħmula disponibbli fir-RER. Ir-RER għandu jipprovdi ħolqa (link) għar-reġistru tal-istituzzjoni awtriċi.
   4.   Dawn ir-referenzi għandhom iservu bħala “l-karta tal-identità tad-dokument” li tinkludi mhux biss l-informazzjoni meħtieġa skont l-Artikolu 11(2) tar-Regolament (KE) Nru 1049/2001, iżda wkoll u sa fejn hu possibbli, l-informazzjoni li tagħmilha possibbli li tiġi identifikata l-awtorità li minnha joriġina d-dokument, il-lingwi disponibbli, l-istatus tad-dokument, il-kategorija tad-dokument u l-post fejn qiegħed maħżun.
   Artikolu 2
   Għanijiet
   Ir-RER għandu jkun strutturat b'mod li jagħmilha possibbli li:

               —

               jiġu identifikati d-dokumenti permezz ta’ sistema uniformi ta’ għoti ta' referenza,

               —

               ikun hemm aċċess dirett għad-dokumenti, b'mod partikolari dawk leġiżlattivi,

               —

               tingħata informazzjoni fil-każ li d-dokumenti ma jkunux direttament aċċessibbli elettronikament skont l-Artikoli 4 u 9 tar-Regolament (KE) Nru 1049/2001.

         Artikolu 3
   Tħaddim
   L-Unità “Trasparenza – Aċċess tal-Pubbliku għad-Dokumenti u Relazzjonijiet mar-Rappreżentanti tal-Interessi” (minn issa ‘l quddiem, is-servizz kompetenti), hu responsabbli:

               —

               mis-sorveljanza tar-reġistrazzjoni fir-RER tad-dokumenti maħruġa jew riċevuti mill-Parlament Ewropew,

               —

               mill-wasla u l-ipproċessar tat-talbiet għal aċċess fil-forma miktuba jew elettronika, fi żmien ħmistax-il jum tax-xogħol, li jista’ jiġi prolongat,

               —

               li jibgħat jgħarraf li rċieva t-talba,

               —

               mill-għajnuna lill-applikant bil-għan li jkun iċċarat il-kontenut tat-talba tiegħu u li jaqbel mal-applikant dwar talbiet għal dokumenti twal jew kumplessi ħafna,

               —

               li jiffaċilita lill-applikant l-aċċess għad-dokumenti diġà ppubblikati,

               —

               mill-koordinament tar-risposta mas-servizz awtur jew fil-pussess tad-dokument jew mal-persuna awtorizzata meta t-talba tkun tikkonċerna dokument li mhux inkluż fir-reġistru, jew inkella meta t-talba tkun tikkonċerna dokument suġġett għal-limitazzjonijiet previsti fl-Artikoli 4 u 9 tar-Regolament (KE) Nru 1049/2001,

               —

               mill-konsultazzjoni ma’ persuni terzi fl-applikazzjoni tal-Artikolu 4(4) tar-Regolament (KE) Nru 1049/2001.

         Artikolu 4
   Reġistrazzjoni tad-dokumenti fir-RER
   1.   Ir-referenzi għad-dokumenti huma reġistrati fir-RER skont l-istruzzjonijiet adottati mis-Segretarju Ġenerali, li jassiguraw massimu ta’ traċċabilità tad-dokumenti. Il-kopertura tar-RER se tikber gradwalment. Din għandha tkun disponibbli fil-paġna ta' akkoljenza tar-RER fis-sit elettroniku Europarl.
   2.   F'dan ir-rigward, id-dokumenti tal-Parlament Ewropew, hekk kif definiti fl-Artikolu 104(2) tar-Regoli ta' Proċedura tiegħu, għandhom jiddaħħlu fir-RER taħt ir-responsabbiltà tal-organu jew servizz awtur tad-dokument.
   3.   Id-dokumenti li jinħarġu fil-qafas tal-proċedura leġiżlattiva jew tal-attività parlamentari għandhom jiddaħħlu fir-RER malli jiġu depożitati jew malli jsiru pubbliċi.
   4.   Id-dokumenti l-oħra li jaqgħu taħt il-kompetenza tas-servizzi amministrattivi tas-Segretarjat Ġenerali tal-Parlament Ewropew għandhom jitniżżlu fir-RER, sa fejn ikun possibbli, skont l-istruzzjonijiet tas-Segretarju Ġenerali.
   5.   Ir-referenzi għad-dokumenti tal-persuni terzi skont l-Artikolu 3 tar-Regolament (KE) Nru 1049/2001 għandhom jiġu rreġistrati fir-RER mis-servizz destinatarju tad-dokumenti.
   Artikolu 5
   Dokumenti aċċessibbli direttament
   1.   Id-dokumenti kollha maħruġa jew riċevuti mill-Parlament Ewropew fil-qafas tal-proċedura leġiżlattiva għandhom ikunu aċċessibbli għaċ-ċittadini f'forma elettronika, bla ħsara għar-restrizzjonijiet previsti fl-Artikoli 4 u 9 tar-Regolament (KE) Nru 1049/2001.
   2.   Il-Parlament Ewropew għandu jagħmel aċċessibbli elettronikament id-dokumenti leġiżlattivi kollha fit-tifsira tal-Artikolu 12(2) tar-Regolament (KE) Nru 1049/2001 permezz tar-RER jew is-sit elettroniku Europarl.
   3.   Il-kategoriji tad-dokumenti li jkunu aċċessibbli direttament għandhom jitniżżlu f'lista addottata mill-Bureau, ippubblikata fis-sit elettroniku EUROPARL. Din il-lista m’għandhiex tillimita d-dritt ta’ aċċess għad-dokumenti li ma jkunux inkużi fil-kategoriji elenkati, li jistgħu jkunu magħmula aċċessibbli fuq talba miktuba.
   Artikolu 6
   Dokumenti aċċessibbli fuq talba
   1.   Sa fejn ikun possibbli, d-dokumenti maħruġa jew riċevuti mill-Parlament Ewropew barra mill-proċedura leġiżlattiva għandhom ikunu aċċessibbli direttament għaċ-ċittadini permezz tar-RER, bla ħsara għar-restrizzjonijiet previsti fl-Artikoli 4 u 9 tar-Regolament (KE) Nru 1049/2001.
   2.   Meta r-reġistrazzjoni ta' dokument fir-RER ma tippermettix aċċess dirett għat-test sħiħ, jew għax id-dokument ma jkunx disponibbli elettronikament, jew inkella minħabba l-eċċezzjonijiet stipulati fl-Artikoli 4 u 9 tar-Regolament (KE) Nru 1049/2001, l-applikant jista' jitlob l-aċċess għad-dokument bil-miktub jew permezz tal-formola elettronika li tinsab fuq is-sit tar-RER fis-sit Europarl.
   3.   Id-dokumenti maħruġa jew riċevuti mill-Parlament Ewropew qabel id-dħul fis-seħħ tar-Regolament (KE) Nru 1049/2001, u li għalhekk m'humiex disponibbli fir-RER, għandhom ikunu aċċessibbli fuq talba miktuba jew elettronika bla ħsara għar-restrizzjonijiet previsti fl-Artikoli 4 u 9 tar-Regolament imsemmi hawn fuq.
   4.   Il-Parlament Ewropew għandu jiżgura għajnuna elettronika liċ-ċittadini dwar il-modalitajiet tas-sottomissjoni ta' talbiet għal aċċess għad-dokumenti.
   TITOLU II

      IT-TALBA INIZJALI

   Artikolu 7
   Talbiet koperti minn dawn ir-regoli
   Dawn ir-regoli japplikaw għal kwalunkwe talba ta’ aċċess għal dokument tal-Parlament Ewropew sottomessa permezz tal-formola disponibbli fil-websajt tar-RER jew jirreferu espliċitament għad-dritt ta' aċċess għad-dokumenti, kif stabbilit permezz tar-Regolament (KE) Nru 1049/2001. Madankollu, it-talbiet ibbażati fuq dritt għall-aċċess speċjali, kif stabbilit partikolarment mir-Regoli ta’ Proċedura tal-Parlament, ir-Regolament Finanzjarju, ir-Regolament (KE) Nru 45/2001 dwar il-protezzjoni ta’ data personali u r-Regolamenti tal-Persunal, mhumiex koperti minn dawn ir-regoli.
   Artikolu 8
   Preżentazzjoni tat-talba għal aċċess
   1.   It-talba għal aċċess għal dokument tal-Parlament Ewropew għandha tiġi ppreżentata bil-miktub jew elettronikament f'waħda mil-lingwi elenkati fl-Artikolu 342 tat-Trattat dwar il-Funzjonament tal-Unjoni Ewropea.
   2.   It-talbiet elettroniċi, kull fejn ikun possibbli, għandhom jiġu sottomessi permezz ta’ formola elettronika disponibbli fis-sit elettroniku tar-RER u s-sistema ta’ għajnuna elettronika prevista biex tiffaċilita s-sottomissjoni ta’ talbiet ta’ dan it-tip.
   3.   It-talba għandha ssir b'mod preċiż biżżejjed u għandha tinkludi b'mod partikolari l-elementi li jagħmluha possibbli li jiġu identifikati d-dokumenti mitluba, kif ukoll l-isem u l-indirizz tal-applikant
   4.   Jekk talba ma tkunx preċiża biżżejjed, l-Istituzzjoni, skont l-Artikolu 6(2) tar-Regolament (KE) Nru 1049/2001, għandha tistieden lill-applikant jiċċaraha u għandha tgħinu għal dan il-għan.
   Article 9
   Ipproċessar tat-talba inizjali
   1.   Kwalunkwe talba għal aċċess għal dokument miżmum mill-Parlament Ewropew għandha tintbagħat fl-istess ġurnata li tkun irreġistrata mis-servizz kompetenti li, min-naħa tiegħu, għandu jiddikjara li rċevieha, iħejji tweġiba u jipprovdi d-dokument fl-iskadenza prevista.
   2.   Meta ssir talba għal dokument maħruġ mill-Parlament Ewropew, li għalih tapplika waħda mill-eċċezzjonijiet previsti fl-Artikolu 4 tar-Regolament (KE) Nru 1049/2001, jew inkella meta jkun jeħtieġ jiġi identifikat jew misjub id-dokument mitlub, is-servizz kompetenti għandu jikkuntattja lis-servizz jew organu awtur tad-dokument li għandu jissuġġerixxi x’azzjoni għandha tittieħed fi żmien ħamest ijiem ta' xogħol.
   Artikolu 10
   Konsultazzjoni ma’ terzi
   1.   Fejn talba tkun tikkonċerna dokumenti mingħand terzi, is-servizz kompetenti, fejn ikun il-każ, b'koordinazzjoni mas-servizz li jkollu d-dokumenti mitluba, għandu jiċċekkja jekk tkunx tapplika waħda mill-eċċezzjonijiet stipulati fl-Artikoli 4 jew 9 tar-Regolament (KE) Nru 1049/2001.
   2.   Jekk, ġaladarba l-iċċekkjar ikun sar, jiġi stabbilit li l-aċċess għad-dokumenti mitluba jrid jiġi miċħud fuq il-bażi ta’ waħda mill-eċċezzjonijiet stipulati fl-Artikoli 4 jew 9 tar-Regolament (KE) Nru 1049/2001, għandha tintbagħat risposta fin-negattiv lill-applikant mingħajr konsultazzjoni mal-parti terza awtriċi tad-dokument.
   3.   Is-servizz kompetenti għandu jaċċetta t-talba mingħajr ma jikkonsulta l-parti terza awtriċi tad-dokument meta:

               —

               id-dokument mitlub diġà jkun inħareġ mill-awtur tiegħu skont id-dispożizzjonijiet tar-Regolament (KE) Nru 1049/2001 jew dispożizzjonijiet analogi;

               —

               il-ħruġ, anke jekk parzjali, tal-kontenut tiegħu, ma jkunx ta’ ħsara għall-interessi li hemm referenza għalihom fl-Artikoli 4 u 9 tar-Regolament (KE) Nru 1049/2001.

         4.   Fil-każijiet l-oħra kollha, il-parti terza għandha tiġi kkonsultata u mogħtija ħamest ijiem tax-xogħol biex tagħti l-pożizzjoni tagħha, bil-għan li jiġi ddeterminat jekk tapplikax xi waħda mill-eċċezzjonijiet stipulati fl-Artikoli 4 jew 9 tar-Regolament (KE) Nru 1049/2001.
   5.   Jekk ma tingħata l-ebda risposta sa tmiem l-iskadenza stipulata, jew jekk il-parti terza ma tkunx tista’ tiġi identifikata jew ikkuntattjata, il-Parlament Ewropew għandu jieħu deċiżjoni skont id-dispożizzjonijiet dwar l-eċċezzjonijiet stipulati fl-Artikolu 4 tar-Regolament (KE) Nru 1049/2001, filwaqt li jqis l-interessi leġittimi tal-parti terza skont l-informazzjoni li jkollu.
   Artikolu 11
   Skadenza għar-risposta
   1.   Fil-każ li jingħata aċċess, is-servizz kompetenti għandu jipprovdi d-dokumenti mitluba fi żmien ħmistax-il jum ta' ħidma mir-reġistrazzjoni tat-talba.
   2.   Jekk il-Parlament Ewropew ma jkunx f'pożizzjoni li jagħti aċċess għad-dokumenti mitluba, dan għandu javża bil-miktub lill-applikant bir-raġunijiet taċ-ċaħda, totali jew parzjali, u fl-istess ħin jinfurmah dwar id-dritt tiegħu li jippreżenta talba għal konferma.
   3.   F'dan il-każ, l-applikant ikollu żmien 15-il jum ta' ħidma minn meta jirċievi r-risposta sabiex jippreżenta t-talba għal konferma.
   4.   F'każijiet eċċezzjonali, meta ssir talba għal dokument twil ħafna jew għal numru kbir ta' dokumenti, iż-żmien stipulat fil-paragrafu 1 ta' dan l-artikolu jista' jiġi mtawwal bi 15-il jum ta' ħidma, bil-kundizzjoni li l-applikant jiġi mgħarraf bil-quddiem u jingħata spjegazzjoni dettaljata.
   5.   In-nuqqas ta' risposta min-naħa tal-Isituzzjoni fiż-żmien stipulat jawtorizza lill-applikant sabiex jippreżenta talba għal konferma.
   Artikolu 12
   Awtorità kompetenti
   1.   It-talbiet inizjali indirizzati lill-Parlament Ewropew għandhom jiġu pproċessati mis-Segretarju Ġenerali bl-awtorità tal-Viċi President responsabbli mis-sorveljanza tal-ipproċessar tat-talbiet għal aċċess għad-dokumenti, kif previst mill-Artikolu 104(4) u (6) tar-Regoli ta' Proċedura.
   2.   Ir-risposti pożittivi għat-talbiet inizjali għandhom jintbagħtu lill-applikant mis-Segretarju Ġenerali jew mis-servizz kompetenti bl-awtorità tas-Segretarju Ġenerali.
   3.   Iċ-ċaħda ta' talba inizjali, spjegata b'mod xieraq, tiġi deċiża mis-Segretarju Ġenerali fuq proposta tas-servizz kompetenti u wara konsultazzjoni mal-awtur tad-dokument. Kwalunkwe deċiżjoni ta’ ċaħda għandha tiġi mgħoddija, għall-informazzjoni, lill-Viċi President responsabbli.
   4.   Is-Segretarju Ġenerali jew is-servizz kompetenti jistgħu f'kull mument jirreferu talba lis-Servizz Legali u/jew lill-uffiċjal responsabbli mill-protezzjoni tad-data biex dawn jagħti l-opinjoni tagħhom dwar x’azzjoni għandha tittieħed.
   TITOLU III

      IT-TALBA GĦAL KONFERMA

   Artikolu 13
   Preżentazzjoni
   1.   It-talba għal konferma għandha tiġi indirizzata fi żmien 15-il jum ta' ħidma, jew mill-ilqigħ tar-risposta ta' ċaħda totali jew parzjali tal-aċċess għad-dokument mitlub, jew, fin-nuqqas ta' kwalunkwe risposta għat-talba inizjali, wara li tkun għaddiet l-iskadenza għar-risposta.
   2.   It-talba għal konferma għandha ssir skont ir-rekwiżiti formali previsti fl-Artikolu 8 ta' din id-Deċiżjoni għat-talba inizjali.
   Artikolu 14
   Ipproċessar u konsultazzjonijiet
   1.   It-talbiet għal konferma għandhom jiġu rreġistrati u l-konsultazzjonijiet eventwali żgurati, skont id-dispożizzjonijiet previsti fl-Artikoli 9 u 10 ta’ din id-Deċiżjoni.
   2.   Fi żmien 15-il jum ta' ħidma mir-reġistrazzjoni tat-talba, il-Parlament Ewropew għandu jew jagħti aċċess għad-dokument, jew javża bil-miktub jew elettronikament dwar ir-raġunijiet taċ-ċaħda totali jew parzjali.
   3.   F'każijiet eċċezzjonali, meta ssir talba għal dokument twil ħafna jew għal numru kbir ta' dokumenti, iż-żmien stipulat fil-paragrafu preċedenti jista' jiġi mtawwal bi 15-il jum ta' ħidma, bil-kundizzjoni li l-applikant jiġi mgħarraf bil-quddiem u jingħata spjegazzjoni dettaljata.
   Artikolu 15
   Awtorità kompetenti
   1.   Ir-risposta għat-talbiet ta' konferma għandha tkun kompitu tal-Bureau tal-Parlament Ewropew. Il-Viċi President responsabbli mill-ipproċessar tat-talbiet ta’ aċċess għad-dokumenti għandu jieħu deċiżjoni dwar talbiet għal konferma f'isem il-Bureau u bl-awtorità tiegħu.
   2.   Il-Viċi President għandu jinforma lill-Bureau dwar id-deċiżjoni tiegħu fl-ewwel laqgħa tal-Bureau li tiġi wara t-teħid ta' deċiżjoni u n-notifikazzjoni tagħha lill-applikant. Jekk hu jqis neċessarju, u fil-limitu taż-żmien stipulat, il-Viċi President jista' jirreferi l-abbozz ta' deċiżjoni tiegħu lill-Bureau, b'mod partikolari jekk it-tweġiba tista' tqajjem kwistjonijiet ta' prinċipju relatati mal-politika ta' trasparenza tal-Parlament Ewropew. Fit-tweġiba tiegħu lill-applikant, il-Viċi President għandu jkun marbut bid-deċiżjoni tal-Bureau.
   3.   Il-Viċi President u l-Bureau għandhom jieħdu deċiżjoni fuq il-bażi tal-proposta mfassla mis-servizz kompetenti b'delega mis-Segretarju Ġenerali. Dan is-servizz għandu jkun awtorizzat jitlob l-opinjoni tal-uffiċjal responsabbli mill-protezzjoni tad-data li għandu jagħti l-opinjoni tiegħu fi żmien tlett ijiem ta' ħidma.
   4.   L-abbozz ta’ risposta jista' jkun suġġett għal eżami minn qabel mis-Servizz Legali li għandu jagħti l-opinjoni tiegħu fi żmien tlett ijiem ta' ħidma.
   Artikolu 16
   Proċeduri legali
   1.   Jekk il-Parlament Ewropew jiċħad b'mod totali jew parzjali talba għal aċċess ta' dokument, huwa għandu javża lill-applikant dwar il-mezzi ta’ appell li jkollu fid-dispożizzjoni tiegħu, jiġifieri: jibda proċedura legali kontra l-Istituzzjoni jew iressaq ilment lill-Ombudsman, skont il-kundizzjonijiet previsti fl-Artikoli 263 u 228 tat-TFUE.
   2.   In-nuqqas ta' risposta fiż-żmien stipulat jitqies bħala risposta fin-negattiv u jippermetti lill-applikant jibda proċedura legali jew iressaq ilment skont il-paragrafu preċedenti.
   TITOLU IV

      IR-REĠISTRAZZJONI TA' DOKUMENTI SENSITTIVI FIR-RER U L-AĊĊESS GĦALIHOM

   Artikolu 17
   Reġistrazzjoni ta' dokumenti sensittivi fir-RER
   1.   Id-dokumenti sensittivi skont l-Artikolu 9 tar-Regolament (KE) Nru 1049/2001 għandhom jiġu reġistrati fir-RER jekk l-oriġinatur jagħti l-kunsens tiegħu. Ir-responsabilità tad-determinazzjoni ta’ liema referenzi jistgħu jiġu inklużi hi tal-persuni jew tal-organi tal-Parlament Ewropew li jirċievu dokumenti sensittivi minn parti terza. Dawn il-persuni jew organi għandhom jikkonsultaw lill-Viċi President responsabbli għall-ipproċessar tat-talbiet ta’ aċċess għal dokumenti, lis-Segretarju Ġenerali jew, jekk ikun il-każ, lill-president tal-kumitat parlamentari kkonċernat.
   2.   Kull dokument imħejji mill-Parlament Ewropew li jirreferi għal dokument sensittiv għandu jiddaħħal fir-RER biss permezz ta' awtorizzazzjoni mill-Viċi President responsabbli għall-ipproċessar tat-talbiet għal aċċess għad-dokumenti. Ir-referenzi attribwiti għal dak id-dokument għandhom jiġu stipulati bl-istess kundizzjonijiet bħal dawk previsti fil-paragrafu preċedenti.
   Artikolu 18
   Ipproċessar tat-talba għal aċċess
   Is-Segretarju Ġenerali għandu jittrażmetti t-talba għal aċċess għal dokumenti sensittivi lill-Viċi President responsabbli għall-ipproċessar ta' talbiet għal aċċess għal dokumenti, li għandu jkun responsabbli li jwieġeb it-talba inizjali. It-tweġiba għal talba għal konferma għandha tkun kompitu tal-Bureau, li jista' jiddelega dan il-kompitu lill-President. Il-Viċi President responsabbli u l-Bureau jew il-President għandhom jikkonsultaw lis-Segretarju Ġenerali jew, jekk ikun il-każ, lill-president tal-kumitat parlamentari kkonċernat. Il-kundizzjonijiet ta' reġistrazzjoni u l-iskadenzi għandhom ikun l-istess bħat-talbiet l-oħra għal aċċess.
   Artikolu 19
   Persuni awtorizzati
   Il-persuni awtorizzati li jaqraw id-dokumenti waqt l-ipproċessar tat-talbiet għal aċċess għal dokumenti sensittivi huma: il-President tal-Parlament Ewropew, il-Viċi President responsabbli mill-ipproċessar tat-talbiet għal aċċess għad-dokumenti, il-president tal-kumitat parlamentari direttament konċernat, is-Segretarju Ġenerali u l-persunal tas-servizz kompetenti awtorizzat kif xieraq, sakemm ma jkunx hemm ftehimiet konklużi mal-istituzzjonijiet l-oħra li jipprevedu awtorizzazzjoni speċjali.
   Article 20
   Protezzjoni ta' dokumenti sensittivi
   Id-dokumenti sensittivi huma suġġetti għal regoli tas-sigurtà stretti, biex jiżguraw l-ipproċessar b’kunfidenzjalità fi ħdan l-Istituzzjoni. F'dan ir-rigward, dawn ir-regoli jqisu l-Ftehimiet Interistituzzjonali.
   TITOLU V

      IL-ĦRUĠ TAD-DOKUMENTI

   Artikolu 21
   Spiża tar-risposta
   1.   Minbarra l-Artikolu 10(1) tar-Regolament (KE) Nru 1049/2001, jekk il-volum tad-dokumenti mitluba jkun ta’ aktar minn għoxrin faċċata, miżata ta' EUR 0.10 għal kull paġna, flimkien mal-ispejjeż tal-pustaġġ, jistgħu jintalbu mingħand l-applikant. Il-miżati għal mezzi oħra għandhom jiġu deċiżi fuq il-bażi ta’ każ b’każ, iżda fi kwalunkwe każ m’għandhomx jeċċedu ammont raġonevoli.
   2.   Id-dokumenti ppubblikati ma jaqgħux taħt din id-Deċiżjoni u għalihom tapplika sistema ta' prezzijiet partikolari.
   TITOLU VI

      L-APPLIKAZZJONI

   Artikolu 22
   Applikazzjoni
   Din id-Deċiżjoni għandha tapplika b'osservanza ta' u mingħajr preġudizzju għad-dispożizzjonijiet tar-Regolament (KE) Nru 1049/2001, kif ukoll għar-Regoli ta' Proċedura tal-Parlament Ewropew.
   Artikolu 23
   Reviżjoni
   Din id-Deċiżjoni se tkun suġġetta għal eżami ġdid mill-inqas kull darba li r-Regolament (KE) Nru 1049/2001 jiġi rivedut.
   Artikolu 24
   Dħul fis-seħħ
   Din id-Deċiżjoni tidħol fis-seħħ fid-data tal-pubblikazzjoni tagħha f’Il-Ġurnal Uffiċjali tal-Unjoni Ewropea
       (6).

      (1)  ĠU C 374, 29.12.2001, p. 1.

      (2)  Ikkonsolidata mill-Bureau fit-3 ta’ Mejju 2004.

      (3)  Emendata mill-Bureau fis-26 ta' Settembru 2005 u ppubblikati f' ĠU C 289, 22.11.2005, p. 6.

      (4)  Emendata mill-Bureau fit-22 ta' Ġunju 2011 u ppubblikati f' ĠU C 216, 22.7.2011, p. 19.

      (5)  Jiġifieri t-3 ta' Diċembru 2001.

      (6)  Jiġifieri d-29 ta' Diċembru 2001, it-22 ta’ Novembru 2005, kif ukoll it-22 ta’ Lulju 2011.


title: Deċiżjoni tal-Kunsill 2011/514/PESK tat- 22 ta’ Novembru 2010 dwar l-iffirmar u l-konklużjoni tal-Ftehim bejn l-Unjoni Ewropea u r-Repubblika tas-Serbja dwar il-proċeduri ta’ sigurtà għall-iskambju u l-protezzjoni ta’ informazzjoni klassifikata#Ftehim bejn l-Unjoni Ewropea u r-Repubblika tas-Serbja dwar il-proċeduri ta’ sigurtà għall-iskambju u l-protezzjoni ta’ informazzjoni klassifikata

text:
               23.8.2011

               MT

               Il-Ġurnal Uffiċjali tal-Unjoni Ewropea

               L 216/1

         DEĊIŻJONI TAL-KUNSILL 2011/514/PESK
   tat-22 ta’ Novembru 2010
   dwar l-iffirmar u l-konklużjoni tal-Ftehim bejn l-Unjoni Ewropea u r-Repubblika tas-Serbja dwar il-proċeduri ta’ sigurtà għall-iskambju u l-protezzjoni ta’ informazzjoni klassifikata
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea (“TUE”), b'mod partikolari l-Artikolu 37 tiegħu, u t-Trattat dwar il-Funzjonament tal-Unjoni Ewropea (“TFUE”), b'mod partikolari l-Artikolu 218(5) u l-ewwel subparagrafu tal-Artikolu 218(6) tiegħu,
   Wara li kkunsidra l-proposta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (“RGħ”),
   Billi:

               (1)

               Fil-laqgħa tiegħu tat-22 ta’ Marzu 2010, il-Kunsill iddeċieda li jawtorizza lir-RGħ biex jiftaħ negozjati, skont l-Artikolu 37 tat-TUE u f'konformità mal-proċedura stabbilita fl-Artikolu 218(3) tat-TFUE sabiex jikkonkludi Ftehim dwar is-sigurtà tal-informazzjoni bejn l-Unjoni Ewropea u r-Repubblika tas-Serbja.

               (2)

               Wara dik l-awtorizzazzjoni, ir-RGħ innegozja Ftehim mar-Repubblika tas-Serbja dwar il-proċeduri ta’ sigurtà għall-iskambju u l-protezzjoni ta’ informazzjoni klassifikata.

               (3)

               Il-Ftehim għandu jiġi approvat,

         ADOTTA DIN ID-DEĊIŻJONI:
   Artikolu 1
   Il-Ftehim bejn l-Unjoni Ewropea u r-Repubblika tas-Serbja dwar il-proċeduri ta’ sigurtà għall-iskambju u l-protezzjoni ta’ informazzjoni klassifikata huwa b'dan approvat f'isem l-Unjoni.
   It-test tal-Ftehim huwa mehmuż ma’ din id-Deċiżjoni.
   Artikolu 2
   Il-President tal-Kunsill huwa b'dan awtorizzat jinnomina il-persuna jew persuni li jkollhom is-setgħa li jiffirmaw il-Ftehim sabiex tintrabat l-Unjoni.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, it-22 ta’ Novembru 2010.

            Għall-Kunsill

            Il-President

         S. VANACKERE

      TRADUZZJONI
      FTEHIM
      bejn l-Unjoni Ewropea u r-Repubblika tas-Serbja dwar il-proċeduri ta’ sigurtà għall-iskambju u l-protezzjoni ta’ informazzjoni klassifikata
      L-UNJONI EWROPEA, minn hawn ’il quddiem imsejħa “l-UE”,
      u
      R-REPUBBLIKA TAS-SERBJA,
      minn hawn ’il quddiem imsejħin “il-Partijiet”;
      WARA LI KKUNSIDRAW li l-Partijiet jikkondividu l-objettivi li jsaħħu s-sigurtà tagħhom stess b’kull mod;
      WARA LI KKUNSIDRAW li l-Partijiet jaqblu li għandhom jiġu żviluppati bejniethom konsultazzjonijiet u kooperazzjoni dwar kwistjonijiet ta’ interess komuni relatati mas-sigurtà;
      WARA LI KKUNSIDRAW li, f’dan il-kuntest, teżisti għalhekk ħtieġa permanenti għall-iskambju ta’ informazzjoni klassifikata bejn il-Partijiet;
      WAQT LI JIRRIKONOXXU li konsultazzjoni u kooperazzjoni sħiħa u effettiva tista’ teħtieġ l-aċċess għal informazzjoni klassifikata u l-iskambju tagħha u ta’ materjal relatat tal-Partijiet;
      KONXJI li tali aċċess għal, u skambju ta’, informazzjoni klassifikata u materjal relatat jeħtieġu li jittieħdu miżuri adegwati ta’ sigurtà,
      FTIEHMU KIF ĠEJ:
      Artikolu 1
      1.   Sabiex jintlaħqu l-objettivi tat-tisħiħ tas-sigurtà ta’ kull wieħed mill-Partijiet b’kull mod, il-Ftehim bejn l-UE u r-Repubblika tas-Serbja dwar il-proċeduri ta’ sigurtà għall-iskambju u l-protezzjoni ta’ informazzjoni klassifikata (minn hawn ’il quddiem “il-Ftehim”) għandu japplika għal informazzjoni jew materjal ikklassifikat fi kwalunkwe forma u fi kwalunkwe qasam jew ipprovduti inkella skambjati bejn il-Partijiet.
      2.   Kull Parti għandha tipproteġi l-informazzjoni klassifikata li tirċievi mill-Parti l-oħra minn żvelar mhux awtorizzat f’konformità mat-termini mniżżlin hawnhekk u f’konformità mal-liġijiet u r-regolamenti rispettivi tal-Partijiet.
      Artikolu 2
      Għall-finijiet ta’ dan il-Ftehim, “informazzjoni klassifikata” għandha tfisser kwalunkwe informazzjoni jew materjal, fi kwalunkwe forma, li:

                  (a)

                  jiġu ddeterminati minn waħda mill-Partijiet bħala li jeħtieġu protezzjoni, billi l-iżvelar mhux awtorizzat tagħhom jista’ joħloq livelli varji ta’ dannu jew ħsara għall-interessi tar-Repubblika tas-Serbja, jew tal-UE jew ta’ Stat Membru wieħed jew aktar tagħha; u

                  (b)

                  ikollhom marka ta’ klassifikazzjoni.

            Artikolu 3
      L-istituzzjonijiet u l-entitajiet tal-UE li għalihom japplika dan il-Ftehim għandhom ikunu: il-Kunsill Ewropew, il-Kunsill tal-Unjoni Ewropea (minn hawn ’il quddiem “il-Kunsill”), is-Segretarjat Ġenerali tal-Kunsill, ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà, is-Servizz Ewropew għall-Azzjoni Esterna (minn hawn ’il quddiem “is-SEAE”) u l-Kummissjoni Ewropea. Għall-finijiet ta’ dan il-Ftehim, dawn l-istituzzjonijiet u l-entitajiet għandhom jissejħu “l-UE”.
      Artikolu 4
      Kull waħda mill-Partijiet, u l-entitajiet tagħhom kif imsemmija fl-Artikolu 3, għandha tiżgura li jkollha fis-seħħ sistema ta’ sigurtà u miżuri ta’ sigurtà, ibbażati fuq il-prinċipji bażiċi u l-istandards minimi ta’ sigurtà stabbiliti fil-liġijiet jew fir-regolamenti rispettivi tagħhom, u riflessi fl-arranġamenti ta’ sigurtà li għandhom jiġu stabbiliti skont l-Artikolu 12, sabiex ikun żgurat li qed jiġi applikat livell ekwivalenti ta’ protezzjoni għal informazzjoni klassifikata pprovduta jew skambjata taħt dan il-Ftehim.
      Artikolu 5
      Kull waħda mill-Partijiet, u l-entitajiet tagħhom kif imsemmija fl-Artikolu 3, għandha:

                  (a)

                  tipproteġi l-informazzjoni klassifikata pprovduta minn jew skambjata mal-Parti l-oħra taħt dan il-Ftehim b’mod li jkun mill-inqas ekwivalenti għal dik mogħtija lilha mill-Parti provvedenti;

                  (b)

                  tiżgura li l-informazzjoni klassifikata pprovduta jew skambjata taħt dan il-Ftehim iżżomm il-marka tal-klassifikazzjoni ta’ sigurtà mogħtija lilha mill-Parti provvedenti, u li ma tbaxxix il-livell tal-klassifikazzjoni tagħha jew tiddeklassifikaha mingħajr kunsens bil-miktub minn qabel tal-Parti provvedenti. Il-Parti riċeventi għandha tipproteġi l-informazzjoni klassifikata skont id-dispożizzjonijiet stabbiliti fir-regolamenti ta’ sigurtà tagħha stess għal informazzjoni jew materjal li jkollu klassifikazzjoni ta’ sigurtà ekwivalenti kif speċifikat fl-Artikolu 7;

                  (c)

                  ma tużax tali informazzjoni klassifikata għal għanijiet li mhumiex dawk stabbiliti mill-oriġinatur jew dawk li għalihom tiġi pprovduta jew skambjata l-informazzjoni;

                  (d)

                  ma tiżvelax tali informazzjoni klassifikata lil partijiet terzi, jew lil kwalunkwe istituzzjoni jew entità tal-UE mhux imsemmija fl-Artikolu 3, mingħajr il-kunsens bil-miktub minn qabel tal-Parti provvedenti;

                  (e)

                  ma tippermettix l-aċċess għal informazzjoni klassifikata lil individwi ħlief jekk ikollhom il-ħtieġa ta’ tagħrif u jkunu ngħataw l-approvazzjoni adatta tas-sigurtà u awtorizzati mill-Parti rilevanti;

                  (f)

                  tiżgura s-sigurtà tal-faċilitajiet fejn tinżamm l-informazzjoni klassifikata pprovduta mill-Parti l-oħra; u

                  (g)

                  tiżgura li l-individwi kollha li għandhom aċċess għal informazzjoni klassifikata huma infurmati bir-responsabbiltajiet tagħhom li jipproteġu l-informazzjoni skont ir-regoli u r-regolamenti applikabbli.

            Artikolu 6
      1.   L-informazzjoni klassifikata għandha tiġi żvelata jew rilaxxata f’konformità mal-prinċipju tal-kunsens tal-oriġinatur.
      2.   Sabiex isir rilaxx lil riċevituri oħra diversi mill-Partijiet, ser tittieħed deċiżjoni dwar l-iżvelar jew ir-rilaxx ta’ informazzjoni klassifikata mill-Parti riċeventi fuq bażi ta’ każ b’każ suġġett għall-kunsens tal-Parti provvedenti u skont il-prinċipju tal-kunsens tal-oriġinatur.
      3.   Ma għandu jkun possibbli l-ebda rilaxx ġeneriku sakemm ma jkunux ġew maqbula proċeduri bejn il-Partijiet rigward ċerti kategoriji ta’ informazzjoni, rilevanti għall-ħtiġiet speċifiċi tagħhom.
      4.   Xejn f’dan il-Ftehim ma għandu jitqies bħala bażi għal rilaxx mandatorju ta’ informazzjoni klassifikata bejn il-Partijiet.
      5.   L-informazzjoni klassifikata riċevuta mill-Parti provvedenti tista’ tiġi pprovduta lil kuntrattur jew lil kuntrattur prospettiv biss bil-kunsens bil-miktub minn qabel tal-Parti provvedenti. Qabel tali rilaxx, il-Parti riċeventi għandha tiżgura li l-kuntrattur jew il-kuntrattur prospettiv u l-faċilità tal-kuntrattur huma kapaċi jipproteġu l-informazzjoni u jkollhom approvazzjoni ta’ sigurtà adegwata.
      Artikolu 7
      Sabiex jiġi stabbilit livell ekwivalenti ta’ protezzjoni għal informazzjoni klassifikata pprovduta jew skambjata bejn il-Partijiet, il-klassifikazzjonijiet tas-sigurtà għandhom jikkorrispondu kif ġej:

                  UE

                  Repubblika tas-Serbja

                  RESTREINT UE

                  ИНТΕРНО РС jew INTERNO RS

                  CONFIDENTIEL UE

                  ПОΒΕРЉИВО РС jew POVERLJIVO RS

                  SECRET UE

                  СТРОГО ПОΒΕРЉИВО РС jew STROGO POVERLJIVO RS

                  TRES SECRET UE/EU TOP SECRET

                  ДРЖАВНА ТАЈНА РС jew DRŽAVNA TAJNA RS

            Artikolu 8
      1.   Il-Partijiet għandhom jiżguraw li l-persuni kollha li, fit-twettiq tad-dmirijiet uffiċjali tagħhom jeħtieġu aċċess, jew li d-dmirijiet jew il-funzjonijiet tagħhom jistgħu jagħtu aċċess, għal informazzjoni klassifikata CONFIDENTIEL UE, ПОΒΕРЉИВО РС jew POVJERLJIVO RS, jew ogħla, ipprovduta jew skambjata taħt dan il-Ftehim ikunu ngħataw l-approvazzjoni ta’ sigurtà adegwata qabel ma dawn jingħataw aċċess għal tali informazzjoni.
      2.   Il-proċeduri għall-approvazzjoni tas-sigurtà għandhom jitfasslu biex jiġi determinat jekk individwu jistax, b’kont meħud tal-lealtà u l-affidabbiltà tiegħu, ikollu aċċess għal informazzjoni klassifikata.
      Artikolu 9
      Il-Partijiet għandhom jipprovdu assistenza reċiproka fir-rigward tas-sigurtà tal-informazzjoni klassifikata pprovduta jew skambjata taħt dan il-Ftehim u materji ta’ interess komuni ta’ sigurtà. L-awtoritajiet imsemmija fl-Artikolu 12 għandhom imexxu konsultazzjonijiet u żjajjar ta’ evalwazzjoni reċiproċi ta’ sigurtà biex tiġi stmata l-effettività tal-arranġamenti tas-sigurtà fil-qasam tar-responsabbiltà rispettiva tagħhom stabbiliti skont dak l-Artikolu.
      Artikolu 10
      1.   Għall-fini ta’ dan il-Ftehim:

                  (a)

                  fir-rigward tal-UE, il-korrispondenza kollha għandha tintbagħat mill-Uffiċjal Kap tar-Reġistru tal-Kunsill u għandha tintbagħat minnu/minnha lill-Istati Membri u l-entitajiet imsemmija fl-Artikolu 3, soġġett għall-paragrafu 2;

                  (b)

                  fir-rigward tar-Repubblika tas-Serbja, il-korrispondenza kollha għandha tintbagħat permezz tal-Uffiċċju tal-Kunsill għas-Sigurtà Nazzjonali u l-Protezzjoni ta’ Informazzjoni Klassifikata.

            2.   Madankollu, il-korrispondenza minn Parti waħda li tkun aċċessibbli biss għal uffiċjali, organi jew servizzi kompetenti speċifiċi ta’ dik il-Parti tista’, għal raġunijiet operattivi, tiġi indirizzata u tkun aċċessibbli biss għal uffiċjali, organi jew servizzi kompetenti speċifiċi tal-Parti l-oħra magħżula b’mod speċifiku bħala riċevituri, b’kont meħud tal-kompetenzi tagħhom u skont il-prinċipju ta’ ħtieġa ta’ tagħrif. Sa fejn tkun ikkonċernata l-UE, tali korrispondenza għandha tiġi trasmessa permezz tal-Uffiċjal Kap tar-Reġistru tal-Kunsill, l-Uffiċjal Kap tar-Reġistru tal-Kummissjoni Ewropea, jew l-Uffiċjal Kap tar-Reġistru tas-SEAE, kif adatt. Sa fejn tkun ikkonċernata r-Repubblika tas-Serbja, tali korrispondenza għandha tiġi trasmessa permezz tal-Uffiċjal Kap tar-Reġistru tal-Missjoni tar-Repubblika tas-Serbia għall-UE.
      Artikolu 11
      Il-Ministru tal-Affarijiet Barranin tar-Repubblika tas-Serbja, is-Segretarju-Ġenerali tal-Kunsill u l-Membru tal-Kummissjoni Ewropea responsabbli għal kwistjonijiet ta’ siġurtà għandhom jissorveljaw l-implimentazzjoni ta’ dan il-Ftehim.
      Artikolu 12
      1.   Sabiex dan il-Ftehim jiġi implimentat, għandhom jiġu stabbiliti arranġamenti ta’ sigurtà bejn it-tliet awtoritajiet indikati hawn taħt, fejn kull waħda taġixxi taħt id-direzzjoni u f’isem is-superjuri organizzattivi tagħha, sabiex jiġu stabbiliti l-istandards għall-protezzjoni reċiproka ta’ informazzjoni klassifikata soġġett għal dan il-Ftehim:

                  —

                  l-Uffiċċju tal-Kunsill għas-Sigurtà Nazzjonali u l-Protezzjoni ta’ Informazzjoni Klassifikata, għal informazzjoni kklassifikata pprovduta lir-Repubblika tas-Serbja taħt dan il-Ftehim;

                  —

                  l-uffiċċju tas-Sigurtà tas-Segretarjat Ġenerali tal-Kunsill, għal informazzjoni klassifikata pprovduta lill-UE taħt dan il-Ftehim;

                  —

                  id-Direttorat tas-Sigurtà tal-Kummissjoni Ewropea, għal informazzjoni klassifikata pprovduta jew skambjata taħt dan il-Ftehim fi ħdan il-Kummissjoni Ewropea u fil-bini tagħha.

            2.   Qabel ma tiġi pprovduta jew skambjata informazzjoni klassifikata bejn il-Partijiet taħt dan il-Ftehim, l-awtoritajiet tas-sigurtà kompetenti msemmijin fil-paragrafu 1 għandhom jaqblu li l-Parti riċeventi tkun tista’ tipproteġi l-informazzjoni b’mod konsistenti mal-arranġamenti ta’ sigurtà li għandhom jiġu stabbiliti skont dak il-paragrafu.
      Artikolu 13
      1.   L-awtorità kompetenti ta’ kwalunkwe Parti msemmija fl-Artikolu 12 għandha tinforma immedjatament lill-awtorità kompetenti tal-Parti l-oħra bi kwalunkwe każ ta’ żvelar mhux awtorizzat ippruvat jew suspettat jew telf ta’ informazzjoni klassifikata pprovduta minn dik il-Parti, u għandha twettaq investigazzjoni u għandha tirrapporta r-riżultati lill-Parti l-oħra.
      2.   L-awtoritajiet kompetenti msemmijin fl-Artikolu 12 għandhom jistabbilixxu l-proċeduri li għandhom jiġu segwiti f’każijiet bħal dawn.
      Artikolu 14
      Kull Parti għandha tassumi l-ispejjeż tagħha stess fl-implimentazzjoni ta’ dan il-Ftehim.
      Artikolu 15
      Xejn f’dan il-Ftehim m’għandu jbiddel il-ftehimiet jew l-arranġamenti eżistenti bejn il-Partijiet, lanqas ftehimiet bejn ir-Repubblika tas-Serbja u l-Istati Membri tal-UE. Dan il-Ftehim m’għandux jipprekludi lill-Partijiet milli jikkonkludu ftehimiet oħra relatati mal-provvediment jew l-iskambju ta’ informazzjoni klassifikata soġġetta għal dan il-Ftehim sakemm dan ma jkunx inkompatibbli mal-obbligi taħt dan il-Ftehim.
      Artikolu 16
      Kwalunkwe differenza bejn il-Partijiet li tirriżulta mill-interpretazzjoni jew l-applikazzjoni ta’ dan il-Ftehim għandha tiġi indirizzata permezz ta’ negozjar bejniethom. Matul in-negozjar iż-żewġ Partijiet għandhom ikomplu jwettqu l-obbligi kollha tagħhom taħt dan il-Ftehim.
      Artikolu 17
      1.   Dan il-Ftehim għandu jidħol fis-seħħ fl-ewwel jum tal-ewwel xahar wara li l-Partijiet ikunu nnotifikaw lil xulxin bit-tlestija tal-proċeduri interni meħtieġa għal dan l-għan.
      2.   Kull Parti għandha tinnotifika lill-Parti l-oħra bi kwalunkwe tibdil fil-liġijiet u r-regolamenti tagħha li jista’ jaffettwa l-protezzjoni tal-informazzjoni klassifikata msemmija f’dan il-Ftehim.
      3.   Dan il-Ftehim jista’ jiġi rivedut sabiex jiġu kkunsidrati emendi possibbli fuq talba ta’ kwalunkwe Parti.
      4.   Kwalunkwe emenda magħmula lil dan il-Ftehim għandha ssir biss bil-miktub u bi ftehim komuni bejn il-Partijiet. Għandha tidħol fis-seħħ ma’ notifika reċiproca kif previst taħt il-paragrafu 1.
      Artikolu 18
      Dan il-Ftehim jista’ jiġi terminat minn Parti waħda b’notifika bil-miktub tat-terminazzjoni mogħtija lill-Parti l-oħra. Tali terminazzjoni għandha ssir effettiva sitt xhur wara li l-Parti l-oħra tkun irċeviet in-notifika, iżda ma għandhiex taffettwa l-obbligi li l-Partijiet ikunu daħlu għalihom taħt id-dispożizzjonijiet ta’ dan il-Ftehim. B’mod partikolari, kull informazzjoni klassifikata pprovduta jew skambjata skont dan il-Ftehim għandha tibqa’ tiġi protetta skont id-dispożizzjonijiet stabbiliti hawnhekk.
      B’xiehda ta’ dan is-sottoskritti, debitament awtorizzati rispettivament, iffirmaw dan il-Ftehim.

         Magħmul duplikatament f’Belgrad, dan is-sitta u għoxrin jum ta’ Mejju fis-sena 2011, kull eżemplari bl-Ingliż.

               Għall-Unjoni Ewropea

               Għar-Repubblika tas-Serbja